text:
Mukayiranga Anne Marie w’imyaka 24 wigaga mu mwaka wa 3 wa Kaminuza I Busogo yiyahuye mu mugezi wa Mukungwa .Amakuru Valuenews ifite nuko uyu mukobwa w’inkumi yiyahuye kubera ko ngo yari arambiwe kwangwa n’imiryango dore ko mu butumwa yasize yanditse avuga ko umuryango we wamuteze (wamutanzeho igitambo) bigatuma arwara.
Uyu mwana w’umukobwa bavuga ko ababyeyi be batuye mu karere ka Kicukiro bivugwa ko yaramaze igihe afite ibibazo byo kuba abamubyaye ngo baramutanzeho igitambo akajya asara bityo ngo akaba yari arambiwe kubaho muri ubwo buzima bituma afata umwanzuro wo kwiyahura muri Mukungwa.Ngo yabanje kubeshya uwo barikumwe ko agiye koga ibirenge.
Umwe mubo bari kumwe witwa Solange Ukunzwenimana avuga ko yamuhamagaye amubwira ko avuye Kigali aje kumusura kuko ngo yari amukumbuye, undi nawe amubwira ko ari karibu ntakibazo, akihagera yatangiye kumubwira iby’akababaro ke.
Solange aganira n’umunyamakuru wa Rwanda Tribune dukesha iyi nkuru yagize ati”yaje kundeba ahageze ambwira ko afite ibibazo kandi ko kubyihanganira byamunaniye, mubwira ko agomba kwihangana kuko twamusengera agakira ibisazi n’ibindi bikazakemuka arabinyemerera .ndamuherekeza tugeze kuri Mukungwa ambwira ko ashaka koga ibirenge ndamubuza arambwira ngo ntiyagenda asa nabi ndamureka abanza mu maso mbona aratinze mubajije arambwira ngo araje mbona yambuye inkweto mperuka yunamye yoga ibirenge nongeye gukebuka mbona yiroshyemo mvuza induru ngo bantabare bamurohore, mbura untabara arinda arenga”
Nsengabihe Peter wasenganaga na Mukayiranga avuga ko uyu mwana yagiraga ikibazo kuko yakundaga kubabwira ko imiryango imwanga ariko ntasobanure niba ari ababyeyi be.
Yagize ati”mu by’ukuri uyu mwana yarafite ababyeyi bose ariko ntawari kumenya niba koko aribo babanaga gusa yakundaga kuvuga ko ababyeyi be bamuteeze bityo bihora bimugiraho ingaruka kuko ajya arwara akitura hasi, mbese yagiraga ibibazo byinshi ku buryo bari baranamusabiye kujya yibera mu kigo kuko yaje aturutse muri Kaminuza y’u Rwanda ishami rya Huye muri 2018.
Yakomeje agira ati “Mbere y’uko yiyahura yampaye ubutumwa bwo kudusezera ko urugendo rwe rwo ku isi rurangiriye kandi ko abanyeshuri basenganaga ndetse n’ikigo aribo bagomba kumushyingura ko ntawundi ubyemerewe wo mu muryango we”.
Karara Alex umwe mu bayobozi b’iri shuri uyu mukobwa yigagaho nawe wari waje gutabara avuga ko nabo bumvise ayo makuru bakaza kureba niba koko ari uwabo.
Yagize ati”twaje kureba ko uwo bavuze wiyahuye ari uwacu twasanze ariwe koko kuko yasize agakapu karimo ibyangombwa ndetse n’ubutumwa yasize yanditse nabwo buremeza ko ariwe. Dutegereje rero ko police idufasha tukaba twabona umurambo ”
Ubuyobozi bwa Police ishami rya Muhoza buvuga ko bugikurikirana aya makuru kuko butarabona umurambo kandi ko ugishakishwa baza gutanga amakuru nyuma.
Mu butumwa yagiye yoherereza abantu Mukayiranga Anne Marie kuri terefone ingendanwa yanditse abasezeraho ababwira ko arambiwe kuba mu isi kandi ko urugendo rwe rwo kuba ku isi arushoje aha avuga ko agomba kuzashyingurwa n’abanyeshuri basenganaga kandi bakazafatanya n’ikigo yigagamo kuko aribo babyeyi azi bamugiriye akamaro.
@Valuenews.info


c: text/html

text:
Muri rusange, abakobwa bakunda kumara igihe kinini bireba mu ndorerwamo kugira ngo barusheho kugaragara neza mu bantu. Cyakora ku myaka 45 abantu b’igitsina gore batangira gutinya kwireba, aho usanga batagishishikajwe n’uko bibona mu ndorerwamo, nk’uko tubikesha 7sur7.be.Mu bushakashatsi bwakozwe n’itsinda ‘Transform Cosmetic Surgery Group’, ku bagore 3.000 bo mu gihugu cy’u Bwongereza bwagaragaje ko abagore bari mu kigero cy’imyaka hagati ya 45 na 54 no gusubiza hejuru, usanga batifuza gusaza, gusa ngo 1/7 cy’abagore b’Abongerezakazi bamaze kugera muri iki kigero nibura bireba inshuro imwe ku munsi.
Nubwo bireba ariko ngo birinda gutekereza ko ibyo babonye ari ukuri. Aha rero ugasanga umugore umwe kuri bane bafite imyaka hejuru ya 45 muri iki gihugu avuga ko adashobora kwihanganira isura ye igihe yireba kuko ngo kwibona ugenda usaza bidashimisha.

robotstxt: allowed

filter: keep


text:
Umuvuduko ukabije w’ amaraso ukunda kwibasira abantu bakuze. Ubushakashatsi bwerekanye
ko umuntu umwe kuri bane mubageze mu zabukuru aba afite umuvuduko ukabije w’amaraso.
Umuvuduko mwinshi w’ amaraso utera indwara z’ umutima, impyiko, ubwonko ndetse ushobora
no guturitsa imitsi imwe n’imwe iba itagishoboye kwihanganira uwo muvuduko.
Umuvuduko w’ amaraso wandikwa ari imibare ibiri; urugero 120/80 mm Hg (millimeters of
mercury). Iyo ibipimo birenze iyi mibare uba ufite uburwayi bwu muvuduko wa maraso.
Umubare ubanza witwa systolic blood pressure ugomba kuba ari munini kubera ko
ugaragaza imbaraga amaraso ashyira ku mitsi ikura amaraso mu mutima (arteries) igihe
umutima uteye.
Umubare wa kabiri witwa diastolic blood pressure wo uba ari muto ugereranyije nuwa
mbere bitewe nuko ugaragaza imbaraga amaraso ashyira kumitsi y’ imijyana (arteries)
igihe umutima utuje umaze gutera.
Wakwibaza uti ese muri iyi mibare yombi uwingenzi cyane ni uwuhe?
Umubare wambere niwo w’ingenzi cyane ugaragaza ibyago byo kurwara umutima kubantu bari
hejuru y’imyaka 50. Uko umuntu akura uyu mubare ugenda wiyongera bitewe nibi bikurikira:
- Ubushobozi bwo gukweduka kw’ imitsi bugabanuka uko imyaka yiyongera
- Umwanya(volume) amaraso acamo uragabanuka bitewe na cholesterol igenda yihoma ku mitsi ikagabanya uwo mwanya.
Gusa ibi ntibikuraho ko uriya mubare wa kabiri nawo ari ingenzi mu kureba umuvuduko
ukabije w’amaraso. Ubushakashatsi bugaragaza ko iyo umuvuduko wiyongereyeho 20 mm Hg
systolic cg 10 mm Hg diastolic ku bantu bari hagati yimyaka 40 na 89 ibyago by’ urupfu rukomoka ku ndwara z’ umutima na stroke (guturika umitsi yo mu bwonko) byikuba kabiri.
Mu rwego rwo kugabanya ibyago byo kugira umuvuduko ukabije mu zabukuru ni ngombwa
kwita kuri ibi bikurikira:
- Kugabanya umunyu (sodium)
- Kwirinda kongera umunyu mu biryo bihiye Kwirinda umubyibuho ukabije
- Kugabanya ibiro mu gihe ufite BMI iri hejuru ya 24.9 kg/m 2 (BMI ni umubare ugaragaza niba umuntu afite ibiro bijyanye nuko areshya kuwubona ufata ibiro ukagabanya uburebure bwikube kabiri ).
- Gukoresha amavuta atarimo cholesterol, trans fats na saturated fats; mbere yo kugura amavuta yo kurya ni ngombwa kubanza kureba ibyanditseho (food label).
- Gukora sport
- Kwirinda kunywa itabi
- Kugabanya guhangayika (stress).
- Kurya imboga n’ imbuto kenshi kuko bikungahaye kuri potassium ifasha mu kurinda umuvuduko ukabije w’amaraso.


text: 11 Nuko bari hafi kugera i Yerusalemu, begereye i Betifage n’i Betaniya+ ku musozi w’Imyelayo, atuma babiri mu bigishwa be,+2 arababwira ati “nimujye muri uriya mudugudu mureba imbere yanyu, mukiwugeramo murabona icyana cy’indogobe kiziritse, kitigeze cyicarwaho n’umuntu; mukiziture maze mukizane.+3 Kandi nihagira umuntu ubabaza ati ‘kuki mukora ibyo?,’ mumubwire muti ‘Umwami aragikeneye, kandi arahita akigarura.’”+4 Nuko baragenda babona icyana cy’indogobe kiziritse hanze ku irembo, iruhande rw’umuhanda, barakizitura.+5 Ariko bamwe mu bari bahagaze aho barababaza bati “ibyo mukora ni ibiki, ko muzitura icyo cyana cy’indogobe?”+6 Bababwira uko Yesu yari yababwiye, na bo barabareka baragenda.+7 Bazanira Yesu icyo cyana cy’indogobe,+ bagishyiraho imyenda yabo maze acyicaraho.+8 Nanone abantu benshi basasa imyenda yabo+ mu nzira, abandi na bo bajya mu bisambu+ baca amashami y’ibiti.+9 Nuko abagendaga imbere ye n’abari bamukurikiye bakomeza kurangurura amajwi bagira bati “turakwinginze, mukize!+ Hahirwa uje mu izina rya Yehova!+10 Ubwami buje bwa data Dawidi,+ nibuhabwe umugisha! Turakwinginze, mukize wowe uri mu ijuru!”11 Nuko ageze i Yerusalemu yinjira mu rusengero, yitegereza ibintu byose. Kubera ko bwari bugorobye, arasohoka ajya i Betaniya ari kumwe na ba bandi cumi na babiri.+12 Bukeye bwaho, ubwo bari bavuye i Betaniya, arasonza.+13 Akiri kure, abona igiti cy’umutini gifite amababi, nuko ajya kureba niba yakibonaho imbuto. Ariko akigezeho, ntiyagira icyo abona uretse amababi gusa, kuko kitari igihe imitini yerera.+14 Abibonye arakibwira ati “ntihakagire urya ku mbuto zawe kugeza iteka ryose.”+ Kandi abigishwa be barumvaga.15 Nuko bagera i Yerusalemu. Yinjira mu rusengero atangira kwirukana abacururizaga mu rusengero n’abaguriragamo, yubika ameza y’abavunjaga amafaranga n’intebe z’abagurishaga inuma;+16 ntiyemeraga ko hagira unyuza ikintu mu rusengero,17 ahubwo akomeza kubigisha avuga ati “mbese ntibyanditswe ngo ‘inzu yanjye izitwa inzu yo gusengerwamo+ n’amahanga yose’?+ Ariko mwe mwayihinduye indiri y’abambuzi.”+18 Nuko abakuru b’abatambyi n’abanditsi babyumvise bashaka uko bamwica,+ kuko bamutinyaga bitewe n’uko abantu bakomezaga gutangarira inyigisho ze.+19 Iyo bwabaga bugorobye, bavaga mu mugi.20 Nuko bukeye bwaho, banyuze kuri wa mutini babona wumye uhereye mu mizi.+21 Petero arabyibuka abwira Yesu ati “Rabi, dore wa mutini wavumye wumye!”+22 Yesu aramusubiza ati “nimwizere Imana.23 Ndababwira ukuri ko umuntu wese wabwira uyu musozi ati ‘shinguka aho wijugunye mu nyanja,’ kandi ntashidikanye mu mutima we ahubwo akizera ko ibyo avuze biba, byaba nk’uko abivuze.+24 Ni yo mpamvu mbabwiye nti ‘ibintu byose musabye mu isengesho, mujye mwizera ko mwamaze no kubibona rwose, kandi muzabihabwa.’+25 Igihe muhagaze musenga, mujye mubabarira+ umuntu wese icyo mwaba mupfa, kugira ngo So wo mu ijuru na we abababarire ibyaha byanyu.”+26 ——*27 Bongera gusubira i Yerusalemu. Nuko igihe yagendagendaga mu rusengero, abakuru b’abatambyi n’abanditsi n’abakuru baza aho ari,+28 baramubaza bati “ni bubasha ki butuma ukora ibyo bintu? Kandi se ni nde waguhaye ubwo bubasha bwo gukora ibyo bintu?”+29 Yesu arababwira ati “mureke mbabaze ikibazo kimwe. Nimunsubiza, nanjye ndababwira ububasha butuma nkora ibi bintu.+30 Umubatizo+ wa Yohana wakomotse mu ijuru cyangwa ni mu bantu? Nimunsubize.”+31 Nuko bajya inama, baravuga bati “nituvuga tuti ‘wakomotse mu ijuru,’ aratubaza ati ‘none kuki mutamwizeye?’+32 Ariko se twatinyuka kuvuga tuti ‘wakomotse mu bantu’?” Batinyaga rubanda, kuko bose bemeraga rwose ko Yohana yari umuhanuzi.+33 Nuko basubiza Yesu bati “ntitubizi.” Yesu na we arababwira ati “nanjye simbabwira ububasha butuma nkora ibi bintu.”+


text:
Umuhango wo gutura igihugu cy’u Rwanda Kristu Umwami, wabaye mu kwezi k’Ukwakira mu 1946, wabaye iminsi itatu yikurikiranya, kuva ku ya 26, 27 kugera ku ya 28 z’uko kwezi, ubera i Nyanza (ahazwi ubu nko muri Christ roi). Bivugwa ko ibyo birori byo byizihijwe mu buryo bukomeye kandi bunogeye buri wese, bikaba byari byitabiriwe n’abanyacyubahiro batandukanye barimo; Musenyeri Classe, Ryekmans Umwami Mutara Rudahigwa n’umugabekazi Nyiramavugo Kankazi.
Nyuma y’iminsi ibiri, ibirori byiteguwe kandi byizihizwa, kera kabaye umunsi nyirizina wo kwegurira u Rwanda Kristu mwami warabaye, mu gitondo umwami ava iwe mu Rukari yamabaye igisingo cyiza cyane cyahimbwe vuha (icyo gihe) hejuru gisezewe n’umusaraba uhunzwe neza. Yari yiteye igishura cy’ubwami gisa n’ibara ry’ijuru rikeye, mu ijosi yambaye impeta ya Leopord II.
Ishyaka rijya imbere, Karinga ikurikiraho, umwami ahagarara imbere y’ishusho rya Kristu Mwami, ahasanga Bwana Sandrart, Rezida w’u Rwanda na Mgr.Deprimoz yambaye cyepiskopi n’abazungu n’abatware na rubanda, bose bakikije umwami.
Habanje ijambo rya Rezida, musenyeri aha umugisha ishusho ya Kristu Umwami, misa ibona gutangira.
Mu kwinjira mu Kiliziya, intore zakoze imirongo ibiri iteganye, zifata amacumu ku muhunda, ibigembe bihurira mu kirere, abatumirwa bose banyura munsi yayo.
Mu nsi y’ameza matagatifu, hari intebe ebyiri, imwe ya Rezida indi y’Umwami Mutara Rudahigwa, abasoda 12 barabakikiza. Hakurikiraho intebe ya Madamu wa Rezida n’umugabekazi Rozaliya Gicanda. Inyuma haza abazungu n’abandi bategetsi bakomeye.
Gutura u Rwanda Kristu Umwami nyirizina
Igitambo cya misa gihumuje, Umwami yigira imbere y’Isakaramentu Ritagatifu abari mu Kiliziya bose bacecetse, akuramo ikamba, arishyira kuri aritari. Ni aho yavugiye isengesho yihesheje Kristu Umwami n’igihugu cye n’abantu be.
Arasenga ati;
Nyagasani Yezu, Mwami w’abantu bose n’uw’imiryango yose, wowe hamwe n’umubyeyi wawe Bikira Mariya umugabekazi w’ijuru n’isi.
Jyewe Mutara Charles Leon Pierre Rudahigwa ndapfukamye kugira ngo nemeze ko ari mwe bagenga b’inteko b’u Rwanda, mukagomba no kutubera umuzi ushingiweho ubutegetsi bwarwo n’ingoma yarwo.
Nyagasani Kristu-Mwami, ni wowe warwiremeye, uruha abategetsi bo kurugenga mu izina ryawe. Ugumya kurugwiza uruyobora ku ngoma nyinshi rutarakumenya.
Igihe warurindirije ubonye kigeze, uruha kogeramo ingoma yawe. Uruzanamo intumwa zawe zo kurugwizamo urumuri rw’amahame abeshaho iteka. Urwoherezamo kandi n’abo kururera ngo barwigishe ubutegetsi barutoze amajyambere y’ibyiza bikiza byose hano mu nsi.
Natwe abanyarwanda twese twemeje ku mugaragaro ko tukuyobotse ukaba uri umwami wacu. Twakiranye icyubahiro amahame abeshaho y’Ubwami bwawe.
Mwimanyi nguhaye igihugu cyanjye cyose, abo tuv’ind’imwe nanjye ubwanjye.
Abagabo barutuyemo, ubahe umutima w’ubudacogora mw’ishyaka, barurwanira ryo kurushyira imbere no kurukomezamo amahoro wazaniye isi yose. Ubavanemo imico ya kera yo kugirirana nabi no guhuguzanya, no kubeshyerana, no kwiba no kwambura n’izindi ngeso mbi zose zidahuje n’ubuvandimwe wifuza kubona bwirambuye mu ngoma yawe.
Ubagwizemo inema zibamurikira, zibajijura zibavanemo ubunebwe n’ingeso zindi zose za gipagani zirenga itegeko ryo gusenga Wowe wenyine Mungu waremye byose.
Abagore ubahe umutima w’ubudahinyuka, barubere mu nteko barutegeye urugori, barere neza abana waduhereye kurugwiza.
Barememo imitima yabo, bayishyiremo icyubahiro cyawe n’urukundo rw’ingoma yawe, n’urw’igihugu cyacu cy’u Rwanda.ingo rero zarwo zose uzikomezemo amahoro, abashakanye bahuze imitima, babe nk’umubiri umwe nk’uko nawe umeranye na kiliziya yawe.
Abatware ubahe kubategekena ubutabera, barutsindemo akarengane n’imigenzo mibi yindi yose, inyuranyije n’ubutungane watwigishije. Ubwo ubakomezamo umwete wo kwirinda ingeso za gipagani zo kwangana no kwiremamo ibice by’inzangano zatuma urukundo utwifuzamo rudashinga imizi mu gihugu cyawe.
Ubatsindire kuryryana mu migenzereze yabo, ubatsindire guhendana ubwenge no guhemukirana mu nama bajya zo kugutunganyiriza u Rwanda wabaragije.
Ubarinde kurenga ku masezerano no kwica umugenzo mwiza w’ubwanga-umugayo, ubahe guca imanza zitunganye no kutagira uwo barenganya, ngo barengere uwo bikundiye. Ubatsindire kurwarana inzika, no kugira uwo bayirwara mu ngabo zabo.
Ubahe kwirinda kugira uwo bagambanira, cyangwa ubagambanaho byo kurengenya umuntu numwe mu Rwanda rwawe.
Ubavaneho rero imigenzo yose ya gipagani, inyuranije n’ingoma yawe.intumwa zazanywe no kutwigisha amahame y’ibibeshaho iteka n’abajanywe no kuyobora inzira y’ibyerekeye amajyambere natwe bene igihugu twese, dushyire hamwe dutunganye imirimo yacu, dushyizeho umwete ari wowe tuyikorera.
N’amahanga yose uko anagana tugusingirize mu ruhame tugira tuti: Kristu Mwami n’umubyeyi we Bikira Mariya baragahorana ibumbye byose, ubunubu n’iteka ryose.
Amina
Iri sengesho ryakuwe muri Kinyamateka.
Ese ni iyihe nkomoko y’igitekerezo cyo kwegurira igihugu cy’u Rwanda Kristu Umwami? Ni yo nkuru izakurikira iyi.


text:
ABAKURAMBERE N’ABAHANUZI
IGICE CYA 54 — SAMUSONI30
Nubwo guteshuka ku Mana byari byarakwiriye hose, abasengaga Imana by’ukuri bakomeje kuyinginga ngo Abisiraheli bacungurwe. Nubwo byasaga n’aho nta gisubizo, nubwo uko ibihe byasimburanaga imbaraga z’abakandamizaga zakomezaga gutsikamira Abisiraheli cyane, ubuntu bw’Imana bwabateguriraga ubufasha. No mu myaka ya mbere yo gukandamizwa n’Abafilisitiya, havutse umwana Imana yari gukoresha kugira ngo icishe bugufi imbaraga z’abo banzi bakomeye. AA 386.1
Ku rubibi rw’igihugu cy’imisozi ahitegeye ikibaya cy’Abafilisitiya hari umujyi muto witwaga Zora. Aho ni ho hari hatuye umuryango wa Manowa wo mu nzu ya Dani, imwe mu nzu nke cyane zari zarakomeje kuba indahemuka ku Mana muri icyo gihe cyo gusubira inyuma kwari kwarabaye gikwira. “Marayika w’Uwiteka” yabonekeye umugore wa Manowa wari ingumba amuzanira ubutumwa buvuga ko azabyara umuhungu Imana izakoresha ubwo izatangira gucungura Abisirahe1i. Kubera ibyo, umumarayika yamuhaye amabwiriza yerekeye uko akwiriye kwifata, ndetse n’uko azafata umwana we ati: “Nuko ndakwinginze wirinde kunywa vino cyangwa igisindisha, kandi ntukarye ikintu cyose gihumanya.” Uwo mwana na we yahawe amabwiriza nk’ayo hongeweho yuko atazogoshwa umusatsi we; kuko yagombaga kwegurirwa Imana akaba Umunaziri ahereye ku ivika rye. AA 386.2
Uwo mugore yagiye gushaka umugabo we maze amaze kumubwira ibya marayika yabonye, amusubiriyemo ubutumwa yamubwiye. Amaze kumubwira, umugabo yagize ubwoba bw’uko bashobora kuzagira ikosa bakora muri iyo nshingano y’ingenzi bahawe bityo Manowa asenga Imana ati: “Nyagasani, ndakwinginze ngo uwo muntu w’Imana wadutumyeho yongere agaruke muri twe, atwigishe uko tuzagenza uwo mwana uzavuka.” AA 386.3
Ubwo marayika yari agarutse, Manowa yaramubajije ati: “...uwo muhungu azabaho ate kandi azakora iki?” 31 Amabwiriza yari yatanzwe mbere yongeye gusubirwamo ngo: “Ibyo nabwiye uyu mugore byose, abyirinde. Ntakarye ikintu cyose kuvuye ku muzabibu, ntakanywe vino cyangwa igisindisha, habe no kurya ikintu cyose gihumanya. Nuko yitondere ibyo namubwiye byose.” AA 386.4
Imana yari ifite umurimo w’ingenzi uwo mwana wasezeranywe wa Manowa yagombaga gukora, kandi kugira ngo uwo mwana ahabwe ibyangombwa bikwiriye umurimo we, ingeso z’umubyeyi n’umwana byagombaga gutunganywa neza. Umumarayika yari yahaye umugore wa Manowa aya mabwiriza ngo: “Ntakarye ikintu cyose kuvuye ku muzabibu, ntakanywe vino cyangwa igisindisha, habe no kurya ikintu cyose gihumanya. Nuko yitondere ibyo namubwiye byose.” Ingeso z’umubyeyi w’umugore ziteza impinduka nziza cyangwa mbi ku z’umwana. Umubyeyi agomba ubwe kwitegeka adakebakeba kandi akagira kwirinda no kwigomwa niba yafuza imibereho myiza y’umwana we. Abajyanama b’abapfapfa bazashuka umubyeyi bamubwira ko ari ngombwa kurya no kunywa icyo yifuza cyose n’ikimuje mu bitekerezo cyose, ariko bene izo nyigisho ni iz’ubuyobe kandi zirangiza. Kubw’itegeko ry’Imana, umubyeyi w’umugore afite inshingano ikomeye cyane yo kwitegeka. AA 386.5
Kandi ababyeyi b’abagabo na bo kimwe n’ab’abagore, iyo nshingano irabareba. Ababyeyi bombi bokoza abana babo ibibaraga, byaba iby’intekerezo, iby’umubiri, ibibakurura, ipfa ry’inda n’ibindi. Nk’ingaruka ziterwa no kutirinda kw’ababyeyi, akenshi abana bagira intege nke z’umubiri, iz’ubwenge ndetse n’iz’imicombonera. Abanywi b’inzoga n’ab’itabi, babasha kandi banduza abana babo umururumba wabo, amaraso ahorana inyota kandi agurumana, ndetse n’imyakura ihora yikanga ubusa. AA 387.1
Kenshi na kenshi abahehesi baraga ababakomokaho irari ry’ibibi, ndetse n’indwara mbi cyane. Kandi kubera ko abana bafite imbaraga nke zo kwihanganira ibigeragezo ugereranyije n’izo ababyeyi babo bari bafite, uko ibihe bigenda bihita ni ko abantu bagenda basubira hasi. Ntabwo ku rugero runini ababyeyi ari bo gusa nyirabayazana w’irari no kwifuza kubi biranga abana babo, ahubwo ni nabo ntandaro y’ubumuga bw’abana baboibihumbi byinshi bavuka ari ibipfamatwi, impumyi, abarwayi, cyangwa badafite ubwenge bwuzuye. AA 387.2
Umubyeyi wese w’umugabo n’umugore yari akwiriye kwibaza ati: “Mbese umwana tuzabyara tuzamukorere iki?” Ingaruka zikomoka ku myitwarire ababyeyi bagize umwana akiri mu nda ya nyina zagiye zidahabwa agaciro; ariko amabwiriza aturutse mu ijuru bariya babyeyi b’Abaheburayo bahawe, kandi agasubirwamo kabiri mu buryo bukomeye, yerekana uko Umuremyi wacu yita kuri iyi ngingo. Ntabwo byari bihagije ko umwana wasezeranywe ahabwa umurage mwiza n’ababyeyi. Ibi byagombaga gukurikirwa no gutozwa neza ndetse no kubakwa kw’imico itunganye. Uwiteka yatanze amabwiriza avuga ko uwagombaga kuzaba umucamanza n’umurengezi w’Abisiraheli akwiriye gutozwa kwirinda ubudakebakeba uhereye akivuka. Yagombaga kuba Umunaziri kuva akivuka, bityo akaba abujijwe kunywa inzoga n’igisindisha icyo ari cyo cyose mu buzima bwe bwose. Ibyigisho byo kwirinda, kwigomwa, kwitegeka bigomba kwigishwa abana uguheye mu buto bwabo. AA 387.3
Mu byo marayika yabujije muka Manowa harimo n’ “ikintu cyose gihumanya.” Ivangura hagati y’ibyokurya bitunganye n’ibihumanya ntiryari rishingiye ku mihango cyangwa amabwiriza apfuye kubaho, ahubwo ryari rishingiye ku mahame yerekeye isuku. Bivugwa yuko imbaraga zidasanzwe n’uburame byagiye biranga ubwoko bw’Abaheburayo mu myaka ibihumbi byinshi, ahanini byakomotse ku kubahiriza iryo vangura hagati y’ibitunganye n’ibihumanye. Amahame yo kwirinda agomba kubahirizwa birenze kwirinda kunywa ibinyobwa bisindisha. Kurya ibyo kurya bituma umubiri ukoresha imbaraga z’ ikirenga n’ibinaniza igogora nabyo byangiza ubuzima kandi akenshi bibiba imbuto z’ubusinzi. Kurinda ubuzima nyakuri bitwigisha kureka rwose ikintu cyose cyangiza maze tugakoresha neza ibitangiza ubuzima. Abantu bake ni bo bamenya isano iri hagati y’ibyo bakunda kurya n’ubuzima bafite, imico yabo, akamaro bamaze muri iyi si ndetse n’amaherezo yabo y’iteka ryose. Ipfa rikwiriye gutegekwa n’imbaraga z’ubwenge ndetse n’izigenga imicombonera. Umubiri ukwiriye kumvira no gukoreshwa n’ubwenge, ntabwo ubwenge ari bwo bukwiriye gukoreshwa n’umubiri. AA 387.4
Isezerano Imana yasezeranije Manowa ryasohoye igihe gikwiriye kigeze mu ivuka ry’umwana w’umuhungu wiswe izina rya Samusoni. Uko uwo mwana w’umuhungu yakuraga, ni ko byagaragaraga yuko yari afite imbaraga z’umubiri zidasanzwe. Nyamara nk’uko Samusoni n’ababyeyi be bari bazi neza, ntabwo ibyo byaterwaga n’uko yari afite imihore isobetse neza, ahubwo byarerwaga n’uko yari Umunaziri, ubwo bunaziri bukaba bwaragaragazwaga n’umusatsi we utarogoshwaga. Iyo Samusoni yumvira amategeko y’Imana uko bikwiriye nk’uko ababyeyi be bumviye, aba yaragize iherezo rishimishije bitagira uko bisa. Ariko kwifatanya n’abasenga ibigirwamana byaramwanduje. Umujyi wa Sora wari hafi y’igihugu cy’Abafilisitiya maze Samusoni aza kwihuza nabo buryo bwa gicuti. Uko ni ko mu bucuti bwo mu busore bwe havutse imbaraga ihindura yaje kwijimisha ubuzima bwe bwose. Umwari wari utuye i Timuna, umudugudu wo mu gihugu cy’Abafilisitiya, yaje gukundwa na Samusoni maze yiyemeza kumusaba ngo amugire umugore we. Icyo yasubije ababyeyi be bubahaga Imana kandi bagerageje kumumubuza uwo mugambi ni iki ngo: “Nsabira uwo, kuko ari we nkunda cyane.” Amaherezo, ababyeyi be bemeye ibyo yifuzaga maze Samusoni ashyingiranwa n’uwo mukobwa. AA 388.1
Ubwo Samusoni yari ku kigero yagombaga gushyira mu bikorwa umurimo Imana yari yaramushinze, ari cyo gihe gikomeye yari akwiriye kubera Imana indahemuka, ni ho yifatanyije n’abanzi ba Isiraheli. Ntiyabajije niba ashobora guhesha Imana ikuzo bisumbyeho aramutse ashyingiwe uwo yihitiyemo, cyangwa niba yarishyiraga aho adashobora gusohoza umugambi ugomba kugerwaho mu buzima bwe.Abantu bose bashaka mbere ya byose kuyubahisha, Imana yabasezeranyije ubwenge; ariko nta sezerano yasezeranyije abahugira ku kwinezeza. AA 388.2
Ni bangahe ubu bakora nk’uko Samusoni yakoze! Ni kangahe habaho gushyingiranwa hagati y’abubaha Imana n’abatayubaha, bitewe n’uko gutwarwa ari byo biyobora mu guhitamo umugabo cyangwa umugore! Abashaka gushyingiranwa ntibagisha Imana inama, nta n’ubwo bazirikana ikuzo ryayo. Ubukristo bwagombye kuba ari bwo mbaraga iyobora abantu mu gushyingiranwa, ariko ni kenshi cyane impamvu zitera abantu gushyingiranwa ziba zidashingiye ku kubahiriza amahame ya Gikristo. Satani ahora ashaka gukomeza ububasha bwe ku bantu b’Imana akoresheje kubashora mu kwifatanya n’abakozi be; kandi kugira ngo ibyo abigereho, ashishikarira kubyutsa irari mu mitima y’abantu. Ariko mu Ijambo rye, Uwiteka yahaye abantu be amabwiriza yumvikana ko badakwiriye kwifatanya n’abadafite urukundo rwe muri bo: “Kandi Kristo ahuriye he na Beliyali, cyangwa uwizera n’utizera bafitanye mugabane ki? Mbese urusengero rw’Imana rwahuza rute n’ibishushanyo?” 2 Abakorinto 6:15,16. AA 388.3
Mu birori by’ubukwe bwe, Samusom yashyikiranye kandi yifatanya n’abangaga Imana y’Abisiraheli. Umuntu uwo ari we wese ujya mu kwifatanya nk’uko abyihitiyemo azabona ko, ku rwego runaka, ari ngombwa gukurikiza imico n’imigenzo by’abo yifatanyije nabo. Igihe atakazamuri ubwo buryo ni kibi kuruta kugipfusha ubusa. Hari ibitekerezo bihaganirirwa n’amagambo ahavugirwa byerekeza ku gusenya ibihome by’amahame umuntu yakurikizaga ndetse bigashegesha umunara ukingira ubugingo. AA 388.4
Uwo mugore Samusoni yishe amategeko y’Imana kugira ngo amubone, yagaragaje ko agambanira umugabo we ibirori by’ubukwe bitararangira. Samusoni arakajwe n’ubugambanyi bwe, yamusize aho yigira iwabo i Sora. Amaze gutururukwa, yasubiyeyo kujya kureba umugeni we maze asanga yarashyingiwe undi. Ubwo yihoreraga akarimbura imirima n’imizabibu byose by’Abafilisitiya, byatumye Abafilisitiya bica uwo mugore, nubwo ibikangisho byabo ari byo ryari ryatumye agira ubushukanyi bwari bwatangije izo mvururu. Samusoni yari yaramaze kwerekana ibimenyetso by’imbaraga ze zitangaje ubwo yicishaga intare amaboko ye gusa, n’igihe yicaga abagabo mirongo itatu b’ahitwa Ashekiloni. Noneho ubwo yari arakajwe n’uko bishe umugore we urupfu rw’agashinyaguro, yateye Abafilisitiya arabica, “arabatikiza yica benshi.” Ibyo birangiye, aho ahungira abanzi be maze ajya mu isenga “y’igitare cya Etamu,” i Buyuda. AA 389.1
Ingabo nyinshi zaramukurikiye zijya kumushakira aho hantu, maze abantu b’i Buyuda bakutse umutima, ntibagira igihunga cyo kwemeranya kumutanga mu maboko y’abanzi babo. Abagabo ibihumbi bitatu b’i Buyuda bagiye kumufata. Ariko nubwo byari bimeze bityo, ntabwo bari guhangara kumwegera iyo Samusoni atabemerera ko atarabigirira nabi. Samusoni yabemereye ko bamuboha maze bamujyanira Abafilisitiya, nyamara yabanje kubasaba kutagira ikibi bo ubwabo bamugirira bakamutera kubarimbura. Yabemereye kumubohesha imigozi ibiri mishya, maze bamujyana mu rugerero rw’abanzi be bari bafite ibyishimo byinshi. Nyamara ubwo urusaku rwo kwishima kwabo rwirangiraga mu misozi, “umwuka w’Uwiteka amuzaho cyane.” Yacagaguye ya migozi mishya ikomeye cyane nk’iyashiririjwe n’umuriro. Maze afata igufwa ry’umusaya w’indogobe, intwaro ya mbere yabonye hafi, maze ayikoresha ibirenze ibyo inkota cyangwa icumu byakora, yica Abafilisitiya igihumbi kugeza ubwo bahunze bishwe n’ubwoba, basiga aho abantu igihumbi bapfuye. AA 389.2
Iyo Abisiraheli baba biteguye gufatanya na Samusoni bagakurikirana Abafilisitiya ubwo yari amaze kubacamo igikuba, bajyaga kwibohora ingoyi y’uburetwa bari barabashyizeho. Ariko bari barahindutse ibikange n’ibigwari. Bari barirengagije umurimo Imana yabategetse gukora wo kwirukana abapagani, ahubwo bari barifatanyije nabo mu migenzo yabo iteye isoni, bihanganira ubugome bwabo iyo bwabaga butabibasiye, ndetse ntibita no ku kurenganya bagiraga. Igihe Abisiraheli ubwabo babaga bishyize munsi y’ubutegetsi bubakandamiza, bishyiraga mu guteshwa agaciro bagombaga kuba barakize iyo bumvira Imana gusa. Ndetse n’igihe Uwiteka yabahagurukirizaga umurengezi, ibihe bitari bike baramwanze bakifatanya n’abanzi babo. AA 389.3
Samusoni amaze kunesha Abafilisitiya, Abisiraheli bamugize umucamanza maze ategeka ishyanga rya Isiraheli imyaka makumyabiri. Nyamara intambwe imwe itewe umuntu yerekera mu bibi itegirira inzira indi ntambwe. Samusoni yari yarishe itegeko ry’Imana ubwo yashakaga umugore wo mu Bafilistiya (noneho bari abanzi be gica) arongera abasubiramo kubwo gutwarwa n’irari ribi. Kubwo kwishingikiriza ku mbaraga ze nyinshi zari zarateye Abafilisitiya ubwoba bwinshi, ajya i Gaza gusura umugore w’indaya yaho. Abatuye muri uwo mudugudu bamenye yuko ahari maze bashaka uburyo bakwihorera. Uwo mwanzi wabo bamukingiranira mu gihome gikomeye cyane kuruta ibindi byo mu mijyi yabo. Bumvise yuko atakibacitse maze bategereza gusa yuko bucya bakuzuza intsinzi yabo. AA 389.4
Bigeze mu gicuku, Samusoni yarakangutse. Umutimanama umurega watumye Samusoni ababazwa no kwibuka yuko yishe isezerano rye ry’Umunaziri. Nyamara nubwo yari yakoze icyo cyaha, imbabazi z’Imana zari zitaramuvaho. Na none za mbaraga ze zikomeye zongeye kumufasha arakira. Yafashe inzugi z’irembo ry’umujyi n’ibikingi by’irembo byombi arabirandura abijyana mu mpinga y’umusozi uteganye n’ i Heburoni. AA 390.1
Ariko n’uko gucika kwe mu buryo bw’igitangaza ntikwatumye areka ibibi bye. Ntiyongera kujya mu Bafilisitiya, ariko yakomeje gushaka umunezero ushingiye ku irari ry’umubiri wamushukaga umujyana ku kurimbuka. “Hanyuma y’ibyo abenguka umugore wo mu gikombe cya Soreka,” hafi y’aho yavukiye. Uwo mugore yitwaga Delila, “umusinzikazi.” Ikibaya cy’i Soreka cyarakundwaga bitewe n’imizabibu yaho. Iyo mizabibu nayo yabereye ikigusha uwo Munaziri wari udakomeye, wari waratangiye kunywa inzoga bityo agaca undi murunga wamuhuzaga no gutungana no komatana n’Imana. Abafilisitiya bakurikiraniraga hafi ibikorwa byose by’mwanzi wabo, bityo ubwo yari amaze kwitesha agaciro kubw’iyo sano nshya yari yinjiyemo, Abafilisitiya biyemeza kuzuza umugambi wabo wo kumurimbura bakoresheje Delila. AA 390.2
Intumwa zigizwe n’umuyobozi umwe umwe uvuye mu ntara z’Abafilisitiya zoherejwe mu kibaya cy’i Soreka. Ntibajyaga guhangara kumufata agifite imbaraga ze nyinshi, ahubwo bibashobokeye, bari bafite umugambi wo kumenya ibanga ry’imbaraga ze. Nuko rero bagurira Delila ngo arimenye maze arivuge. AA 390.3
Ubwo uwo mugambanyi yingingaga Samusoni amubaza ibibazo, Samusoni yaramubeshye amubwira ko intege nke z’abandi bantu zamuzaho hari izindi nzira zikoreshejwe. Ubwo Delila yageragezaga ibyo amubwiye, yaje gusanga ko yamubeshye. Hanyuma amugaya ko avuga ibinyoma amubwira ati: “Wakagize ngo urankunda kandi tudahuje umutima? Umpemukiye gatatu, utambwira aho imbaraga zawe nyinshi ziva.” Incuro eshatu zose Samusoni yabonye ibihamya biragagara neza by’uko Abafilisitiya bari bagambanye n’uwari wamutwaye umutima kugira ngo bamurimbure; ariko ubwo umugambi we wari upfubye, yabigize nk’ibikino maze Samusoni ntibyamutera ubwoba. AA 390.4
Uko umunsi wahitaga undi ukaza, Delola yakomezaga kwinginga Samusoni kugeza ubwo “umutima we warembye nk’uwenda gupfa;” nyamara hari imbaraga itaragaragaraga yamugumishaga iruhande rw’uwo mugore. Amaherezo Samusoni amaze gucogora yamenye rya banga. Yaravuze ati: “Nta cyuma cyogosha cyigize kunyura ku mutwe, kuko nabaye Umunaziri w’Imana uhereye nkiva mu nda ya mama; nakogoshwa, imbaraga zanjye zanshiramo, ngacogora nkamera nk’abandi.” Ako kanya Delila yahise atuma intumwa ku batware b’Abafllisitiya ngo baze badatinze. Igihe uwo munyambaraga yari asinziriye, Delila yamwogosheho wa musatsi we mwinshi. Hanyuma, nk’uko yabigenzaga mbere incuro eshatu, Delila yaramubwiye ati: “Wapfa Samusoni; Abafilisitiya baragusumiye!” Agikanguka yibwira ko ari bukoreshe imbaraga ze nka mbere akabarimbura; nyamara amaboko ye yari adafite imbaraga nta cyo yamumariye, maze amenya ko “Uwiteka yamuretse.” Ubwo yari yamaze kogoshwa, Delila yatangiye kumurakaza no kumubabaza, agira ngo agerageze imbaraga ze, kubera ko Abafilisitiya batashoboraga kumwegera bataramenya neza yuko imbaraga ze zashize. Nuko baramufata, maze bamaze kumunogoramo amaso ye yombi, bamujyana i Gaza. Aho ni ho yaboheshejwe iminyururu muri gereza yabo maze bamuha kujya akora imirimo iruhije. AA 390.5
Mbega impinduka zabaye ku muntu wari umucamanza n’igikomerezwa cyo mu Bisiraheli! none ubu akaba nta mbaraga afite, ari impumyi, afunzwe, yateshejwe agaciro akoreshwa imirimo mibi cyane y’amaboko! Buhoro buhoro yari yararenze ku mabwiriza yagengaga umuhamagaro we wera. Imana yari yamwihanganiye igihe kirekire; ariko igihe yari amaze kwiyegurira ubutware bw’icyaha akamena ibanaga rye, Uwiteka yaramuretse amuvaho. Nta kundi kuri kwari mu musatsi we muremure, ariko wari ikimenyetso yahawe cyerekana ko yubaha Imana. Ubwo icyo kimenyetso cyari cyaguranwe irari, imigisha cyari kibereye ikimenyetso nayo iba irasheshwe. AA 392.1
Mu gihe yababazwaga kandi yateshejwe agaciro, Samusoni wari wabereye Abafilisitiya igishungero,yarushijeho kumenya imbaraga nke ze kuruta uko yari asanzwe abizi; bityo kubabazwa kwe kumutera kwihana. Uko umusatsi we wakuraga, ni ko imbaraga ze zagarukaga buhoro buhoro; ariko abanzi be, bamubonaga ari imbohe iboheshejwe iminyururu kandi idafite uko igira, ntibagize icyo bamenya. AA 392.2
Intsinzi y’Abafilisitiya bayitiriye ibigirwamana byabo; kandi mu byishimo byabo basuzuguye Imana y’Abisiraheli. Bakoze umunsi mukuru mu rwego rwo kubahiriza Dagoni, ikigirwamana cy’ifi, “umurinzi w’inyanja.” Guhera mu mujyi ukagera mu cyaro mu kibaya cy’Abafilisitiya cyose, rubanda n’abatware babo barateranye. Imbaga y’abantu baje kuramya yuzuye urusengero runini cyane ndetse buzura n’ahakikije igisenge cyarwo. Habayeho ibirori bikomeye byo gutamba ibitambo, bikurikirwa n’umuziki no kurya no kunywa bakavuyarara. Hanyuma bazana Samusoni ho ikimenyetso cy’intsinzi y’imbaraga za Dagoni. Bamusanganije urusaku rw’ibyishimo bamwishima hejuru. Rubanda n’abatware baramukwennye mu mubabaro we kandi baramya imana yari yarabatsindiye “umurimbuzi w’igihugu cyabo.” Hashize umwanya muto, Samusoni nk’umuntu wari unaniwe, hasabye uruhushya rwo kwegamira inkingi ebyiri zo hagati zari zifashe igisenge cy’urwo rusengero. Nuko asengera mu mutima ati: “Uwiteka Mana, ndakwinginze nyibuka. Ndakwinginze mpa imbaraga aka kanya gusa Mana, kugira ngo mporere amaso yanjye yombi Abafilisitiya.” Avuze ayo magambo, ahera ko afata izo nkingi zombi n’amaboko ye y’imbaraga, maze ararangurura ati: “Mfane n’Abafilisitiya!” aritugatuga arazishikuza, inzu iridukira abo batware n’abantu barimo bose. “Nuko abo Samusoni yiciye mu ipfa rye bari benshi, barutaga abo yishe mu minsi yose yo kubaho kwe.” AA 392.3
Ikigirwamana n’abakiramyaga, abatambyi na rubanda, ingabo zikomeye, n’impfura zo mu gihugu, bahambwa hamwe muri urwo rusengero rwa Dagoni rwari rwabaridukiyeho. Kandi muri bo harimo umurambo w’igihangange Imana yari yaratoranyirije gukiza ubwoko bwayo. Inkuru y’uko gutikira gukomeye igera mu gihugu cy’Abisiraheli, maze bene wabo wa Samusoni bava mu misozi baza gutwara umurambo w’iyo ntwari yari yapfuye nta we ubakoma imbere. Baramuzamura bamuhamba “hagati y’i Sora na Eshitawoli mu gituro aho se Manowa yahambwe.” AA 392.4
Isezerano Imana yari yaratanze ko izakoresha Samusoni ikarokora ubwoko bwayo mu maboko y’Abafilisitiya ryarasohoye. Ariko mbega uburyo imibereho ya Samusoni yaranzwe n’umwijima kandi ikababazwa nyamara ari we wagombaga kuba igisingizo ku Mana n’ikuzo ku ishyanga ry’Abisiraheli. Iyo Samusoni aba indahemuka ku muhamagaro w’Imana, umugambi w’Imana wajyaga gusohorera mu cyubahiro yari kugira ndetse no mu ikuzo rye. Ariko yemeye gushukwa maze agaragaza ko ahemutse ku cyizere yari yaragiriwe, bityo inshingano ye ayisohoreza mu gutsindwa, uburetwa n’urupfu. AA 392.5
Ku mubiri, Samusoni yarushaga abantu bose bo ku isi imbaraga, ariko mu byo kwirinda, kwitegeka, ubupfura no gushikama, yari umwe mu banyantegenke cyane kurusha abandi. Abantu benshi bitiranya gutwarwa cyane no kugira imico ihamye, ariko ukuri ni uko umuntu utegekwa n’irari rye ari umunyantege nke. Gukomera nyako k’umuntu kugaragazwa n’imbaraga z’amarangamurima ategeka, ntabwo ari izimutegeka. AA 393.1
Imana mu buntu bwayo yari yaritaye kuri Samusoni kugira ngo ategurirwe gusohoza umurimo yari yarahamagariwe gukora. Kuva akivuka, yari akikijwe n’ibintu byiza byari bikwiriye kugira agire imbaraga z’umubiri, iz’ubwenge no gutungana mu mico iboneye. Ariko binyuze mu bo yifatanyije nabo b’abanyabyaha, yaretse kwifatanya n’Imana kandi ari byo burinzi bw’umuntu bwonyine, maze yorama mu bibi. Abageragerezwa mu nzira z’inshingano bashinzwe bakwiriye kumenya ko Imana izabarinda; ariko niba abantu bishyira mu maboko y’ibishuko ku bushake bwabo, bitinde bitebuke bazagwa. AA 393.2
Satani akoresha ububasha afite bwose kugira ngo ayobye abo Imana igambiriye gukoresha umurimo wihariye nk’ibikoresho byayo. Satani adutera ahereye aho dufite intege nke, agakorera aho ingeso zacu zidatunganye kugira ngo yigarurire umuntu wese. Azi neza kandi ko azatsinda niba tutavirira ayo mafuti. Nyamara nta muntu n’umwe ukwiriye kuneshwa. Ntabwo umuntu yasizwe wenyine kugira ngo atsinde imbaraga z’ikibi kubw’imbaraga ze nke. Ubufasha buri hafi kandi buzahabwa umuntu wese ubwifuza. Abamarayika b’Imana bazamuka kandi bamanuka urwego Yakobo yabonye mu nzozi, bazafasha umuntu wese ushaka kuzamuka akagera ndetse no mu ijuru risumba ayandi. AA 393.3


text:
Kwiyiriza ubusa no gusenga ni kimwe mu bikorwa by’umwuka bikomeye bihuza abera bo mu isi. Kwiyiriza ubusa nyako kuzana kwicisha bugufi no guhura n’Imana. Kwiyiriza ubusabimenagura imbaraga z’imyuka mibi n’ababadayimoni. Biburizamo kandi imigambi y’umubi kandi bizana ibisubizo by’amasengesho mugihe nta nzira.
Mubyukuri amasengesho si ugutegura urugamba, ahubwo amasengesho usenga arwanya abadayimoni. Kandi mubintu byose dushobora gukora kugirango turonke imbaraga ni ukwibanda kumasengesho, nta gushidikanya ko kwiyiriza ubusa bifite imbaraga.
Aha niho imbaraga ziri, kuko kwiyiriza ubusa biduhuza n’Imana ishobora byose isaba ko twicisha bugufi niba koko dushaka mu maso hayo. Kwiyiriza ubusa bikorwa nk’ikimenyetso cyo kwicisha bugufi ubabaza umubiri ariko ku ntego yo kwegerana n’Imana. Iyo bikozwe kuri iyo ntego, bishimisha Umwuka wImana.
Birashoboka cyane rwose ko ushobora kugendana n’Imana igihe kinini bidasbye ko wiyiriza ubusa cyane , ariko imigisha isumba iyindi, ihebuje kandi ikomeye cyane ihora ijya kubantu bemeye iyi nyigisho , biyiriza ubusa cyane kandi bagendera imbere y’Imana. Abantu bavugwa cyane muri Bibiliya, usibye Aburahamu, bose bari abantu biyiriza ubusa kandi basenga. Yesu, Umwana w’Imana, yari umuhamya mwiza wiyirizaga ubusa agasenga (Matayo 4: 2). Niko n’intumwa Pawulo yabikoraga, kwiyiriza ubusa agasenga (2 Abakorinto 11:27). Mose yiyirije ubusa iminsi 80. Eliya yiyirije ubusa iminsi 40.
Itorero rya mbere biyirizaga ubusa mbere yo gutangira umurimo uwo ariwo wose. Abayobozi bakomeye bazanye ububyutse mu kinyejana cya 20 na 21bose bakoresheje intwaro yo gusenga no kwiyiriza ubusa. Babaye ikitegererezo cy’umuntu wese wifuza kwiyiriza ubusa. Umuntu wese watangije urugendo rukomeye rw’ivugabutumwa rya gikristo , yaba umugabo cyangwa umugore bose bitabaje intwaro yo kwiyiriza ubusa. Luther, Wesley, Finney, Booth, Bonnke na Derek Prince bose bari abagabo biyirizaga ubusa basenga.Mugihe , kwiyiriza ubusa bikozwe neza bitanga inyungu nyinshi ku Mana, itorero riraguka bitewe nuko habonetse imbaraga.
Ni ubuhe buryo bwiza bwo kwiyiriza ubusa?
Abantu benshi bibaza icyo bashobora gufata mugihe cyo kwiyiriza ubusa. Ibi biterwa nibyo Imana yaguhamagariye kuyikorera. Hari abahitamo kwiyiriza nta mazi cyangwa ifunguro na rito bafashe, mu bigaragara kunywa amazi mugihe cyo kwiyiriza ubusa ni ingenzi cyane kuko umwuka n’umubiri byose bigomba kurindwa. Ntuzigere winjira mu masengesho yo kwiyiriza ubusa mu minsi irenze itatu, udafite amazi . Mu gihe kandi wifuza gusenga ariko ufite izindi nshingano zisaba ingufu, nk’akazi bizagusaba kunywa umutobe ( Juice) cyangwa amazi gusa.
Ubundi buryo bwo kwiyiriza ni ukurya ifunguro rimwe kumunsi mugihe waba warapanze gusenga iminsi myinshi. Ibi byose bikozwe ufite umutima utagucira urubanza uzasubizwa, kandi urugamba uzaba urwana uzarubonera insinzi. Imana izakuyobora.
Zimwe mungero zitugaragariza neza abantu biyirije ubusa kandi bikabazanira umusaruro.
Umuhanuzi Ezira yiyirije ubusa kugira ngo arinde kandi asigasire ibintu by’agaciro ku rusengero rw’Imana. Natwe dushobora kwiyiriza ubusa kugirango turinde ibyo Imana yadusigiye kugenzura. (Ezira 8: 21-23)
Umuhanuzi Daniyeli yiyirije ubusa kugira ngo asohoze amasezerano y’Imana, kandi byamufashaga kwakira ihishurirwa rivuye ku Mana. (Daniyeli 10: 3).
Yesu yiyirije ubusa kandi avuga Ijambo ry’Imana kugira ngo atsinde Satani (Matayo 4: 1-10; Luka 4: 1-13).
Yesu byamusabye kwiyiriza ubusa kugirango atangire umurimo we, kugirango yakire imbaraga zImana no gusigwa. (Luka 4:14).
Eliya yari akeneye kwiyiriza iminsi 40 kugirango yongere kumva ijwi ry’Imana. (1 Abami 19: 8)
Mose yiyirije ubusa kugira ngo yakire Amategeko Icumi n’amateka y’Imana, kandi byanatumye abona icyubahiro n’Ubwiza bw’Imana.
Abakuru, abahanuzi n’abigisha bo muri Antiyokiya biyirije ubusa kandi bakorera Imana, ari byo byatumye umurimo w’intumwa Pawulo na Barinaba utangirira ku banyamahanga (Ibyakozwe 13: 2,3). Mu buryo nk’ubwo, dukwiye kwiyiriza ubusa no gusenga mbere yo gukora icyo aricyo cyose by’umwihariko umurimo wo kuvuga ubutumwa bwiza.
Source: www.christianfaith.com
[email protected]


text:
Hari abatekereza nka Mussa Fazil ko nta wundi wayobora u Rwanda
Mu nyandiko yasohotse ku rubuga Ikaze iwacu kuwa 5/11/2014, Jotham Rwamiheto ararahira agatsemba ko revolisiyo ya rubanda idashoboka mu Rwanda. Ni uburenganzira bwe kubibona atyo kimwe n’uko afite uburenganzira bwo guhabwa ibisobanuro akeneye. Ni yo demokarasi duharanira.
Agendeye ku nyandiko Thomas Nahimana yanditse ku wa 5 Ugushyingo 2014 yagiraga iti Nta manda ya gatatu kuri Paul Kagame“nta manda ya gatatu kuri Paul Kagame”, Rwamiheto arafatwa mu mutego abantu benshi bakunze kugwamo iyo bakora ubusesenguzi. Muri aka kanya ngendereye kumara impungenge abiteguye revolisiyo ngaragaza ibyo Rwamiheto atasobanukiwe mu isesengura rye:
- Kwitiranya ibintu
Mu busesenguzi hari ibintu bibiri bibaho. Abantu babiri bashobora kureba igiti nyamara umwe akibonera igiti gusa undi akabona umuvure. Uyu muntu ubona igiti nta cyaha afite ariko ubona umuvure amurusha kureba kure. Ubona igiti gusa nta kindi yitekerereza uretse igihimba cy’igiti, amashami n’amababi. Cyakora rero uyu muntu ntashobora kutubwira ko iki giti nta mazi atembera mu mitsi y’igiti cyangwa se ko nta mizi igiti gifite kubera ko atabibona, ndetse natwe tukaba tutabibona !
Ubona umuvure we, atekereza icyo igiti gishobora gukorwamo. Atekereza ku gitumye iki giti gihagaze kandi azi ko, uko byamera kose, hari uburyo gishobora gutemwa. Aha bivuga ko azi neza akazi gakenewe gukorwa kugira ngo cya giti kibe umuvure kandi birashoboka. Twese twabonye imivure myinshi ikozwe mu biti.
Aba bantu icyo batandukaniraho ni uko umwe abona ikiriho mu buryo bushoboka (l’Etre en possibilité) n’ikiriho mu buryo buhari (l’Etre en nature). Niho umunyapolitiki atandukanira n’utari we. Umunyapolitiki areba ibiriho agasoma ibimenyetso by’ibihe maze agafata ingamba. Utari we ajya kubona akabona ibintu bimwikubiseho bikaba birangiye. Bene uyu nta wamurenganyiriza ko mu gihugu habuze imivure kabone n’aho haba hari ibiti byinshi.
Rwamiheto rero na we aribonera igiti gusa nyamara Thomas areba umuvure( revolisiyo).
- Gukerensa ingingo zibangamira Paul Kagame mu kongera kwiyamamaza
Ziriya ngingo zose (101 na 193) zirasobanutse. Nyamara murabona ko abantu babiri batazumva kimwe. Cyakora si na ngombwa kugira master en droit kugira ngo bigaragare ko Perezida wa repubulika atari we ufite ijambo rya nyuma mu kubona indi manda.
Reka nongere ngaruke ku ngingo ya 193 agace ka (2) kagira kati:
“Ariko iyo iryo vugururwa ryerekeye manda ya Perezida wa Repubulika, ubutegetsi bwa demokarasi ishingiye ku bitekerezo binyuranye cyangwa ku bwoko bw’ubutegetsi buteganyijwe n’iri tegeko Nshinga cyane cyane ku butegetsi bwa leta bushingiye kuri Repubulika n’ubusugire bw’igihugu, rigomba kwemezwa na referendumu, rimaze gutorwa na buri mutwe w’inteko ishinga amategeko”.
Icyo mbona mu by’ukuri umuntu atanajyaho impaka ni uruhare n’agaciro bihabwa rubanda. Itegeko nshinga ryo rirasobanutse. Rirerekana ko rubanda ariyo igena imihindagurikire y’iri tegeko binyujijwe mu matora azwi ku kazina ka referendum. Nk’uko Ishyaka Ishema ridahwema kubitwibutsa, mu gihe cy’amatora umuturage aba yasubijwe ijambo kugira ngo avuge akamuri ku mutima. Ijambo rye riba ryoroshye cyane cyane mu gihe cya referendum ni “yego” cyangwa “oya”. Abanyarwanda bagaragaje ko mu gihe cyose baba bafite ubuyobozi (leadership) bubari imbere bavuga akabari ku mutima.
Gusa Rwamiheto we asanga FPR ifite imbaraga ngo z’umurengera ku buryo nta muturage wayitinyuka. Iyi ni ya ideology FPR yabibye, ko:
- ‘Nta cyo rubanda yishoboreye ndetse na revolisiyo yo muri 1959 yakozwe n’Ababiligi’!
- ‘Abatutsi bose batuye muri Kigali bashyigikiye Kagame mu mushinga we wo kwizirika ku butegetsi’.
- ‘Revolisiyo itegurwa ari iy’abahutu gusa cyangwa se abatutsi bakuriye mu Rwanda bonyine’.
Ibi si ukuri na mba, ndakeka ko uyu mugabo atabitekerejeho bihagije.
Abanyarwanda bagaragaje ko mu gihe bafite leadership ihamye bagera kuri byinshi. Cyakora nanone uyu mugabo ndizera ko ashobora kwemeranya nanjye ko nta revolisiyo itagira aba leaders. Abo nibo bakenewe muri iki gihe kandi bagomba kwegera rubanda, kubana nayo ndetse bakaba biteguye no kubipfira. Ikindi, byaragaragaye ko muri iki gihe abahutu, abatutsi ndetse n’abatwa, abavuye hanze ndetse n’abakuriye mu gihugu twahagurukiye kurwanya umunyagitugu Paul Kagame n’atsiko ke kiganjemo abasajja. Kuvuga ko abatutsi bose bashyigikiye Kagame, ni ugukora mu nkovu Kayumba Nyamwasa, na bagenzi be, ni ugukaza iminyururu iboshye Deo Mushayidi n’inshuti ze, ni ugushinyagurira Kizito Mihigo n’abakunzi be. Ikibura ni leadership yegereye abaturage, cyakora haramutse hari umu leader ubwira abo ayoboye ati ‘ntibishoboka aba bantu bazatumara’ urumva ko nyine bitashoboka.
Mu mwanzuro wa Rwamiheto arakora andi makosa atatu akomeye:
1.Aravuga ko niba muri FPR hatavuyemo abantu ngo bahindure (bahinduke) bafashe abasivile nta myigaragambyo ishoboka. Muri politiki hari ihame rivuga ngo nta gufata icyemezo ku bintu udafitiye ubushobozi cyangwa udafiteho control (on ne décide pas sur ce qui ne dépend pas de nous). Tekereza gukora umushinga utekereza ngo wenda ‘bazahinduka’ ! Icyo akaba ari cyo ushingiyeho. Nibadahinduka se ? Si wowe umaze kuvuga ko batakwikora mu nda, ko FPR ariyo yabahaye umugati ? None ngo bazahinduka bafashe rubanda ?! Fata icyemezo kubyo wowe ufitiye ubushobozi. Ak’imuhana kaza imvura ihise.
- Arasaba abantu bose gushyigikira ingabo ngo zizabohoza igihugu. Simbyanze. Iyo zibikora kera wenda ishyaka ISHEMA ntiryari gutoza abantu kwitabira revolisiyo ! Ariko se koko watekereje kuri feasility y’iyo ntambara ushaka ko iba (Ibikoresho, base arriere, diplomacy…)? Aha na ho wasanga urimo gukora rya kosa ryo gufata icyemezo ku bintu udafiteho controle.
- Muri signature ya Rwamiheto aravuga ko ahirimbanira demokarasi, imbunda ye ikaba ari ikaramu naho amasasu akaba ibitekerezo! Ibi na byo biragaragaza ko hari ikibazo?! Ni gute umuntu wahisemo ikaramu yakangurira abandi gufata imbunda? Aho si ukubaroha? Koko umuntu wahisemo demokarasi ishingiye ku bitekerezo arasaba abana kujya mu rugamba rw’amasasu? Demokarasi y’amasasu twarayibonye, na FPR niyo yatuzaniye.
Umwanzuro:
Banyarwanda Banyarwandakazi namwe nshuti z’u Rwanda,
Ibibazo u Rwanda rufite ni byinshi kandi bishingiye ku buyobozi bubi bwa FPR Inkotanyi. Intambara zabaye mu gihugu zamennye amaraso atagira ingano zikorwamo ibyaha bya jenoside n’ibindi byaha ndengakamere. Ntidukwiye gukomeza kubirebera ahubwo mu gihe uyu munyagitugu yakwibeshya ngo arahindura itegekonshinga, nta yindi ngoma. Mukomeze mube maso tubikurikiranire hafi. Amaraso wanga kuyamenera igihugu FPR ikayanywera ubusa. Ushaka arashobora naho ak’imuhana kaza imvura ihise.
Vive la volonté et l’intrépidité du Peuple Rwandais
Vive la Révolution au Rwanda
Vive le People Rwandais uni et émancipé
Chaste Gahunde
Umunyamabanga nshingwabikorwa
ISHEMA Party


text:
Ni kenshi iyo uganiriye n’umuntu ashobora kukubwira ko ashobora kumara ukwezi adakoze imibonano mpuzabitsina n’uwo bashakanye kuko yumva nta bushake yumva afite,ibi nibyo bita FRIGIDITY ku bagore.Igikorwa cyo gukora imibonano mpuzabitsina cyangwa se gutera akabariro nkuko bamwe babyita ku bashakanye, nicyo gikorwa cy’ibanze kibahuza ndetse kigashimangira ubusabane n’umunezero baba bafitanye bafitanye bityo bagakomeza kunga ubumwe no kuryoherwa n’ubuzima.
Iyo iki gikorwa nyamukuru gihuza abashakanye kitagenze neza bitera umwiryane ndetse n’ubwumvikane bucye mu rugo bikaba byavamo no gucana inyuma ndetse no gutandukana.Muri iyi nkuru tugiye gusobanukirwa byinshi kuri iki kibazo ndetse n’igisubizo kuri iki kibazo cyabonetse.
Ese iki kibazo cyaba giterwa n’iki ?
Iki kibazo gikunze kugaragara kenshi ku bagore bakuze (Bacuze cg bari hafi gucura),ibi ahanini biterwa n’imisemburo bita ESTROGEN iba itangiye kugabanyuka cyangwa se yaragabanyutse mu mubiri wabo,bigatuma umugore yumva nta mibonano mpuzabitsina ashaka,gusa n’abakiri bato bataragera mu gihe cyo gucura nabo bashobora kugira iki kibazo.
Izindi mpamvu zishobora kubitera harimo :
Indwara zitandukanye nka Diyabete,indwara z’umutima,Hepatite,Cancer,….
Ihungabana umuntu yahuye na ryo
Kwiheba gukabije
Gufatwa ku ngufu
Ugutandukana kw’ababyeyi bawe bikakwangisha imibonano
Imisemburo itameze neza mu mubiri
Ingaruka z’imiti umuntu aba yaranyoye
Kumara igihe kirekire udakora imibonano n’ibindi………
Dore ibyo ugomba kwirinda niba ufite iki kibazo
• Irinde kunywa inzoga n’itabi:Aho kunywa inzoga, wakwinywera divayi itukura (red wine) nabwo gacye, kuko yo ituma amaraso atembera neza
• Irinde cg ugabanye stress (imihangayiko) : ugomba kwirinda cyane stress no gutekereza ibiri hanze y’icyo gikorwa. Stress yangiza ubuzima idasize ubushake bwawe bwo gukora imibonano.
• Irinde kurya ibiryo byinshi : kurya cyane bitera kugira ubunebwe no kumva usinzira bityo bikagutera kumva nta bushake.
• Kwikinisha byo bigendere kure : iki ni igikorwa kibi cyane,ku bantu rero mugikora sibyiza kuko uko ugikora kenshi bwa bushake bwo gukora imibonano mpuzabitsina bugenda bushira.
• Irinde kunywa ibinyobwa byongera imbaraga (energy drinks)
Ibi biribwa bikurikira ni ingenzi niba utagira ubushake
Umuneke
Urusenda
Igitunguru na tungurusumu
Amagi
Ubunyobwa,…………..
Ese wari uzi ko igisubizo cyabonetse kuri iki kibazo ?
Ni byiza gukurikiza inama twababwiye hejuru kugira ngo uhanagane n’iki kibazo,gusa nanone hari uba waragerageje bikanga,ubu rero habonetse imiti ikoze mu bimera ituma ya misemburo iba yaragabanyutse yiyongera mu mubiri bityo umubiri ugakanguka ubushake bukaboneka gutera akabariro bikagenda neza nta kibazo. Muri iyo miti twavugamo nka : Soy Power Capsules,Royal Jelly Capsules,Kidney tonifying (women).
Iyi miti irizewe ku rwego mpuzamahanga kuko yemewe n’ibigo bikomeye ku isi nka FDA (Food and Drug Admnistration).Nta ngaruka igira ku muntu wayikoresheje.
Uramutse ukeneye iyi miti y’umwimerere wahamagara kuri numero 0788698813/0785031649 cyangwa ukagana aho Horaho Life dukorera mu mugi wa Kigali mu nyubako yo kwa Rubangura Muri etaji ya 3 mu muryango wa 301 na 302.Ushobora no gusura urubuga rwacu ari rwo www.horahoclinic.rw
PT Jean Denys NDORIMANA/horahoclinic.rw


text:
Ni nyuma y’aho abari bahagarariye WASAC ubwo yitabaga PAC kuri uyu wa 8 Nzeri 2021, batasobanuye abihishe inyuma y’ibikorwa bibangamira uru rwego nyamara byavuzwe ko muri WASAC harimo ikibazo cy’imikoranire.
Ibi bibazo by’imikoranire ni na byo bifitanye isano n’amakosa yabayeho yo kwanga gutanga raporo y’umutungo muri WASAC mu myaka ibiri ishize.
Depite Murara Jean Damascène, yasabye abahagarariye WASAC kugaragaza imbere ya PAC abakozi babangamira imikorere y’Umugenzuzi Mukuru w’Imari ya Leta.
Yagize ati “Mu Kinyarwanda tujya tuvuga ngo ‘ibijya gushya birashyuha, baduhaye ibyo biyemeje gukora, reka tubyizere ariko batangiye kutubeshya, baravuga ko hari abakozi babo bagiye batera imbogamizi, ariko se ntabwo mubazi? Mubatubwirire aha.”
Depite Mutesi Anitha we yavuze ko abo bantu bakagombye kuba barahawe ibihano kugira ngo ibibazo bateje bitazongera kubaho.
Ati “Nk’umuntu uzi abakozi bateza ibibazo, mubakorera iki kugeza kuri iyi saha? Ni iki mwakoze nyuma y’ibi bibazo babateza, nimubareka gutyo bazakomeza, icyizere twagira ko ejobundi muzaduha raporo nzima nta kintu mwabakoreye, batarabihaniwe ni ikihe?”
Umuyobozi w’Agateganyo wa WASAC, Umuhumuza Gisele, yavuze ko imbogamizi zabayeho zishingiye ku byo basabwaga guhindura ku mikorere mibi babaga bagaragarijwe mu igenzura bakorewe ntibakorere ku gihe.
Ibyo ngo byaterwaga n’ikoranabuhanga rikoreshwa mu ibaruramari (ORACLE) ritakoraga neza, bigatera amakosa mu bitabo by’ibaruramari iyi ikaba ari yo mpamvu babisabiye imbabazi.
Izi mbogamizi WASAC ngo yazimenyeshaga Umugenzuzi Mukuru w’Imari ya Leta nubwo igihe yagiye yiyemeza ko izaba yagize icyo ikora ku makosa yagaragarijwe itashoboye kucyubahiriza.
Umuyobozi w’agateganyo ushinzwe umutungo muri WASAC, Jean Luc Nsabimana, yabajijwe niba ari we uyoboye itsinda ribangamira imikorere y’Umugenzuzi Mukuru w’Imari ya Leta asubiza ko we nta bubasha afite.
Ati “Ku bwanjye ntabwo mfite imbaraga cyangwa ikindi kintu cyatuma nkora ibinyuranye n’amategeko. Imbogamizi zavuye ku byo twagombaga gusubiza ariko icyabaga cyabayeho ni ukubanza gukora ubucukumbuzi ku byo twasabwe. Rimwe na rimwe wasangaga tugomba kubanza kubyumva. Dushobora kwiyemeza ibintu nyamara tutazabasha kubishyira mu bikorwa.”
Abadepite bavuze ko iri cukumbura ryagombye kuba ryarakozwe mbere y’uko asohora amafaranga, bamusaba by’umwihariko guhindura imikorere.
Nyuma y’ibisobanuro bya WASAC, Perezida wa PAC, Muhakwa Valens, yavuze ko ibyabayeho ari ugukingira ikibaba abagize uruhare mu kubangamira imikorere y’Umugenzuzi Mukuru w’Imari ya Leta ariko ko nibiba ngombwa hazitabazwa izindi nzego.
Ati“Ndabona musa n’aho mudashaka kutubwira mu mazina abantu bahari ariko dufite abafatanyabikorwa mu inararibonye bafite bazabitubwira. Twababwiye ko dufite inzego zitandukanye aha ngaha ariko ntekereza ko bitakagombye guca muri izo nzira namwe ngo mukingire ikibaba abantu nk’abo ngabo babangamira urwego rwashyizweho n’itegeko.”
Obadiah Biraro yavuze ko ikoranabuhanga rikoreshwa n’abantu bityo nta wukwiye kuryihisha inyuma.
Yibukije ko ‘Oracle’ yageze mu Rwanda mu 2007 ivuye muri Amerika, ikaba ari software nziza mu mijyanye n’ibaruramari. Yabanje kujya muri Kaminuza y’u Rwanda bayikoresha nabi, ijya muri EWSA igifatanye na WASAC bayikoresha nabi cyane ariko ibi bigo bimaze gutandukana itigeze igaragaza ko iri koranabuhanga rifite ibibazo.
Ati “Mu by’ukuri tureke kwihisha inyuma y’ikoranabuhanga, imashini n’abantu ni iki cyabereyeho ikindi? Ikoranabuhanga rye kuba igikingirizo, twe kubeshya, tuvuge ibibazo uko biri, PAC batubwire icyo badufasha.”


text:
Iyi kaminuza ivuga ko yamaze gutegura integanyanyigisho z’aya masomo ku buryo mu mwaka w’amashuri wa 2021/22 azatangira gutangwa, ubwo azaba yamaze gusuzumwa n’Inama y’Igihugu y’Amashuri Makuru na Kaminuza (HEC).
Umuyobozi w’Ishami rya Siyansi n’Ikorabuhanga (SCT), Gatare Ignace, yavuze ko bahisemo kongera aya masomo mu yandi bigisha, bagendeye ku bikenewe ku isoko ry’umurimo.
Yagize ati “Hari amasomo ya siyansi twari dusanzwe dufite, twahisemo kongeramo aya tugendeye ku mihindagurikire y’isoko ry’umurimo ndetse no gushyigikira gahunda ya Leta yo guteza imbere ibijyanye n’indege haba mu Rwanda no hanze.”
Yakomeje asobanura ko ibi bazabifashwamo na Kaminuza yo muri Leta Zunze Ubumwe z’Amerika ‘Kent State University’, izabunganira mu bijyanye no kongera ubumenyi.
Ku kijyanye n’amafaranga y’ishuri azishyurwa n’abazajya kwiga aya masomo, azaganirwaho HEC yamaze gutanga uruhushya rwo gutangiza amasomo.
Gatare yavuze ko batarashyiraho igiciro cy’amafaranga y’ishuri ariko uko byagenda kose kizaba gihendutse kurusha uko abanyeshuri bajyaga kwiga hanze.
Abanyeshuri biga aya masomo muri Leta Zunze Ubumwe za Amerika bishyura hagati y’amadorali 56.000 na 27.300 ku mwaka, abiga mu Burusiya bishyura amadorali ya Amerika angana na 2100 ku mwaka.


text:
Kurera neza abana ni ukwita ku mibereho yabo- Dr Ngirente
Yanditswe na admin
Minisitiri w’Intebe Dr Ngirente Edouard atangaza ko kurera neza abana ari ukwita ku mibereho yabo ndetse akanasaba ababyeyi kongera imbaraga mu nshingano zabo zo kurera, naho abana abasaba kugira uruhare mu burere bahabwa bumvira inama z’ababyeyi n’abarezi.
Ibi Minisitiri w’Intebe yabigarutseho ejo hashize tariki 7 Ukuboza 2017 mu nama nkuru y’igihugu y’abana ya 12, aho abana bahagarariye abandi mu gihugu hose bahuriye mu Nteko Ishinga Amategeko mu rwego rwo kuganira n’abayobozi no kubagaragariza ibyifuzo byabo.
Afungura iyi nama ku mugaragaro, Dr Ngirente yagize ati “Agaciro abana bahabwa mu gihugu cyacu ni ko katumye Leta ibashyiriraho uru rubuga rubahuza n’abayobozi mu biganiro hagamijwe kubaha uburenganzira bwo kugaragaza ibyifuzo byabo.”
Yakomoje ku mubare utari muto ugize iki gice cy’Abanyarwanda, aho asobanura ko mu ibarura rusange riherutse ryagaragaje ko abana bari munsi y’imyaka 15 bangana na 42% naho abari hagati y’imyaka 15 na 30 bakaba bari ku ijanisha rya 27% by’abaturage bose b’igihugu.
Ati “Murabona ko mugize igice kinini cy’Abanyarwanda, ari nayo mpamvu mukeneye kwitabwaho, kurerwa no gutozwa imico myiza kuko ari mwe bayobozi b’ejo hazaza.”
Mu ijambo rye, Minisitiri w’Intebe yibukije ababyeyi uruhare rwabo mu burere bw’abana n’inshingano zabo mu kurerera igihugu. Ati “Uburere bw’umwana butangirira mu muryango kandi kurera neza ni ukwita ku mibereho yabo.”
Yagarutse ku bibazo byugarije abana muri iki gihe birimo abaterwa inda bakiri bato bikababera intandaro yo kurera batarageza igihe, abana bata ishuri, abashorwa mu bikorwa bibi by’ubusambanyi n’ibiyobyabwenge, bityo abasaba kwirinda ababashuka no kumvira impanuro z’ababyeyi n’abarezi.
Minisitiri w’uburinganire n’iterambere ry’umuryango, Nyirasafari Esperance yavuze ko uburere bwiza ari ryo shingiro ry’imikurire y’umwana, na we abasaba kumvira ababyeyi n’abarezi no kugira uruhare mu burere bwiza bahabwa.
Ati “Ababyeyi bafite inshingano zo kubarera no kubatoza imico myiza, ariko namwe mukwiye kugira uruhare mu burere muhabwa, mukumvira inama muhabwa kandi mukirinda icyatuma mutana mukava mu murongo w’uburere bwiza muhabwa.”
Yasabye abana gutanga ibitekerezo muri iyi nama nkuru yabo nk’abahagarariye abandi, abizeza ko imyanzuro iyivamo Leta izagira uruhare mu kuyishyira mu bikorwa.
Karasira Ange Patrick ukuriye Inama nkuru y’igihugu y’abana ku rwego rw’igihugu, yashimiye Perezida wa Repubulika ko yahaye abana ijambo, akaba asanga ari urubuga rwo kubateza imbere no kumva ibitekerezo n’ibyifuzo byabo.
Yavuze ko kuba bahawe umwanya wo guhura n’abayobozi bakuru b’igihugu hari ikizere ko ibyifuzo n’ibitekerezo byabo n’iby’abo bahagarariye muri rusange bibageraho.
Yongeyeho ko biyemeje gutanga umusanzu wabo mu kuzamura u Rwanda, kumva no kumvira inama z’ababyeyi n’abarezi, no kwirinda ingeso mbi zabasubiza inyuma.
Ati “Twiteguye gutanga umusanzu wacu mu kuzamura u Rwanda, tuzaba abana buje indangagaciro z’umuco nyarwanda, twirinda ingeso mbi z’ubuzererezi, ubusambanyi n’ubwomanzi.”
Inama nkuru y’igihugu y’abana ku nshuro ya 12 yahuje abana 488 baturutse mu turere twose tw’igihugu no mu mirenge yose, ikaba yarateranye ku nshuro ya mbere mu mwaka wa 2004.
MUGISHA BENIGNE


text:
Abemera Imana bo bayishimira uburinzi bwayo kuri bo aho bavuga ko nubwo byari bikomeye cyane ariko ‘Iyo bizera’ yakomeje kubarwanirira, iba mu ruhande rwabo.
Ushatse kuvuga ku bafite ishimwe rikomeye ntiwarenza ingohe abayoboke ba ADEPR, itorero ribarizwamo abasaga miliyoni ebyiri mu Rwanda.
ADEPR yatangiye umwaka itutumbamo umwuka mubi, ndetse icyari kibyimbye cyaje kumeneka, ubuyobozi bwariho buvaho, intebe y’itorero yicazwamo amaraso mashya.
Bijya kuzamba ibibazo by’itorero byatangiriye ku mutwe waryo, ahavugwaga kuryana hagati ya Rev. Karuranga Ephrem wari Umuvugizi wa ADEPR na Rev. Karangwa John wari umwungirije; uku kurebana ay’ingwe kwanarandiye mu kunyuranya mu ifatwa ry’imyanzuro hagati ya Biro Nyobozi n’Inama y’Ubuyobozi y’itorero, CA.
Umwaka watangiye aba bombi batari kumwe kuko Rev. Karangwa yari afungiye i Mageragere; yafashwe mu Ukwakira 2019 ashinjwa gukoresha inyandiko mpimbano, igihe yiyamamarizaga umwanya wo kuba Umuvugizi wungirije wa ADEPR kuko byasabaga ko agomba kuba afite Impamyabumenyi yo ku rwego rwa Bachelor’s.
Icyo gihe yatanze impamyabumenyi yo muri Philippines n’iyo muri Uganda, biza kumenyekana ko ari impimbano atigeze ahiga.
Akigezwa mu Rukiko rw’Ibanze rwa Kicukiro nta muyobozi n’umwe wo muri ADEPR wari uhari, icyo bamwe buririyeho bavuga ko hari akangononwa mu mubano n’abo bakorana.
Ukurebana ay’ingwe kwari mu bwiru kwahishuwe nyuma yo ku wa 30 Kamena 2020 ubwo Urukiko rwisumbuye rwa Nyarugenge rwemezaga ko Rev. Karangwa ari umwere, icyemezo Ubushinjacyaha bwajuririye.
Agifungurwa yasubiye mu mirimo ye bisanzwe, anahabwa ibigenerwa umukozi birimo imodoka ariko hadateye kabiri atangira kwishyuza umushahara atahawe wa miliyoni 28 Frw w’amezi umunani yamaze atari mu kazi.
Icyo gihe Rev Karuranga ku wa 23 Nyakanga 2020 yamugiriye inama yo kwandika ibaruwa agaragaza aho yari ari kugira ngo hagenwe ibikurikije amabwiriza itorero rigenderaho n’imicungire y’abakozi baryo.
Aha niho batangiye guterana amagambo mu nyandiko zahoraga zisakazwa mu itangazamakuru, zirimo n’abasaba no kwishinganisha aho Rev. Karangwa yaregaga Karuranga muri CA avuga ko amurwanya, akanamutera ubwoba.
Mu guhosha uwo mwuka, Inama y’Ubuyobozi yateranye ku wa 26 Kanama 2020 yanzura ko Rev Karangwa ahagarikwa by’agateganyo amezi atatu.
Nk’uwashyiraga mu bikorwa imyanzuro, Rev. Karuranga yasabye Rev. Karangwa gutanga ibikoresho by’akazi, ariko CA irabyitambika ahubwo isaba uwari Umuvugizi ibisobanuro kuri icyo cyemezo.
Ni ibyemezo byafashwe nko kwikora mu nda no kwerekana ubunyamwuga buciriritse mu buyobozi no kunanirwa guhosha amakimbirane.
Mu bindi byateje umwuka mubi muri ADEPR, harimo ko Rev. Karuranga yasabye abakirisitu ituro mu gihe igihugu cyari muri gahunda ya Guma mu rugo, igikorwa cyafashwe nko gukama intama aragiye aho kuzigoboka muri ibyo bihe bikomeye zari zikeneye ihumure ry’umwungeri.
Muri Gicurasi, Biro Nyobozi yashinjwe kugabanya imishahara y’abakozi b’itorero binyuranye n’amategeko ariko yo ikavuga ko mu bihe bidasanzwe ifite ububasha bwo gufata ibyemezo byihutirwa. Yananenzwe ko uwakomozaga ku mutungo wanyerejwe, yahezwaga bwangu mu nshingano.
Ibi bibazo byose bishingiye ku miyoborere, imikoranire mibi mu nzego n’imikorere yahemberaga amacakubiri no kubangamira ituze ry’abagize ADEPR, nibyo byagejeje ku cyemezo simusiga cy’Urwego rw’Igihugu rw’Imiyoborere (RGB) cyo gukuraho inzego z’ubuyobozi zirimo Biro Nyobozi, Inteko rusange, Inama y’Ubuyobozi na Komite Nkemurampaka.
Rev. Karuranga yakuweho amaze amezi 39 ayobora ADEPR; yegujwe abura imyaka itatu ngo manda ye irangire.
Ku wa 8 Ukwakira 2020 nibwo RGB yatangaje Komite y’Inzibacyuho iyobowe na Pasiteri Ndayizeye Isaïe, ihabwa amezi 12 ashobora kongerwa.
Umwaka watangiye mu nduru, urangiye mu ituze
Umwaka wa 2020 watangiye ADEPR yakamo umuriro, abasesenguzi n’abakirisitu mu itorero bafite icyizere ko ugeze ku musozo nta bombori bombori zumvikana mu itorero.
Umunyamakuru akaba n’Umusesenguzi, Ntigurirwa Peter, yabwiye IGIHE ko hari icyizere ko abayobozi bashya bamazeho amezi abiri n’icyumweru bazasubiza ibintu ku murongo.
Yagize ati “Iyi nzibacyuho yagiyeho ituma abantu baceceka kuko hari abari bafite gahunda yo gushaka uko ababasimbuye [Rev Karuranga] bakora bahuzagurika, bandikishaga inkuru zibaharabika, basaga n’aho bahanganye.’’
Yavuze ko uko guhangana ariko kwatumaga abayobozi bahora bahangayitse mu mirimo yabo.
Yakomeje ati “Hari n’abatarumvikanaga kandi bifuzaga ko bariya bayobozi bavaho. Ubu abantu baratunguwe no kubona abayobozi bashya batagize uruhare mu kubashyiraho kuko byakozwe bucece mu bushishozi bwa RGB hajyaho abantu bitondewe, byatumye abantu batanga agahenge.’’
Ntigurirwa avuga ko nubwo hari abanenga uko abayobozi bashyizweho ariko ‘ibibi birutana’ kuko ukurikije ibitangazwa n’ibihari bitanga icyizere.
Avuga ati "Igikenewe ku bakirisitu ni ukubona abanyakuri. Itorero rikwiye kubakira ku buzima bw’umwuka. Nubwo tutarabona igihe gihagije ngo turebe ibyo bakora, usanga bashyigikiwe. Tubafitemo icyizere.’’
Komite y’Inzibacyuho igaragarizwa icyizere ko iri gukora amavugurura nk’abayobozi ‘b’abanyakuri kandi b’abizerwa.’
Ntigurirwa ati “Kuba bataratanga raporo yanditse ngo abakirisitu bayibone ntiwavuga ko byacitse. Twabaha amezi atandatu ngo tubone icyerekezo cy’aho bigana. Tubanze turebe, baratuje nta muntu uri kubarwanya. Tubahe umwanya.’’
Ni agashya! ADEPR yagize ibanga
Hambere buri ntambwe itewe n’umuyobozi muri ADEPR, amakuru yaruhukiraga mu itangazamakuru, agataramirwaho ku mbuga nkoranyambaga.
Ubu keretse guhimba no gushyushya inkuru, hamaze kabiri nta byerekeye ADEPR bihwihwiswa hanze aha.
Umuhanzi Niringiyimana Daniel Svensson wavukiye muri ADEPR yavuze ko yakunze koabayobozi bashya bafite umutima w’impuhwe utagambirira kwihimura no gukomeretsa abandi.
Yagize ati “Bitandukanye n’izindi ngoma zabayeho, aba bafite ibanga rikomeye. Abantu baracecetse bategereje kumva icyo bavuga. Bafite umutima wo guharanira ko buri muntu mu itorero azagira aho aruhukira. Ntibahise bafata abashumba ngo babakure ku buyobozi. Nta mutima wo gukubitira mu cyico ngo bihimure, nta munyangire. Barajijutse cyane.’’
Umuvugabutumwa muri ADEPR, Kalisa Fred, yashimye ko abayobozi bashya bagabanyije umwuka mubi wari umaze iminsi mu itorero.
Yagize ati “Ni byiza ko bakorera ibintu imbere ntibisohoke. Bakurikiranye dosiye ya Zigirinshuti, asubizwa mu nshingano [yari yahagaritswe kubera ubuhanuzi yatanze mu bihe bya Coronavirus.]’’
Yasabye ko bakwihutisha impinduka zikenewe, hakanazirikanwa ukwigenga kwa paruwasi kuko “byereka abakirisitu ko ibyo bakora ari ibyabo ndetse amafaranga batanga agaruka kubaka iwacu.’’
Nta byera ngo de!
Umwe mu bapasiteri bo muri ADEPR wifuje ko amazina ye adatangazwa, yavuze ko nubwo hari byinshi byakozwe ariko hakiri ibyuho.
Yagize ati “Nta kintu na kimwe baratangariza abakirisitu, abantu bose bategereje ikizavamo. Ese ibyo bari gukora bizafata igihe kingana gute? Uko bitinda ni uko abantu bata icyizere.’’
Avuga ko uburyo bwiza bwari bukwiye kubakira ku gutangariza abakirisitu imirongo migari y’aho itorero rigana.
Ati “Ni urugendo rurerure kuko ibyabayeho mu myaka 80, ntiwabikemura mu myaka itanu cyangwa umwe. Umuvuduko bari gukoresha mu gukemura ibibazo ntushimishije kuko tubahanze amaso.’’
ADEPR iragana aheza
Umuvugizi wa ADEPR, Pasiteri Ndayizeye Isaïe, yabwiye IGIHE ko mu minsi ya mbere babanje gukusanya amakuru ku miterere y’ibibazo.
Yagize ati “Twumvise ibitekerezo by’abantu, kubisesengura no gushaka ibisubizo byafasha itorero. Turishimira ko ibyiciro byose by’abanyetorero, twahuye nabyo ndetse baduhaye amakuru y’ibitagenda n’ibyahinduka.’’
Yavuze ko icyatumye abakirisitu, baganirijwe binyuze mu byiciro bibahagarariye, basubiza agatima impembero ari uguhabwa ijambo mu mpinduka zikenewe muri ADEPR, nubwo ibyavuyemo bitaratangazwa.
Ati “Ubu turi kubisesengura, igihe cyo kubitangaza ntikiragera. Sinavuga umunsi cyangwa igihe iki n’iki ariko igihe nikigera bazabimenya. Icyihutirwa si ukubitangaza ahubwo ni uko ibyo ugiye gutangaza birimo umuti urambye.’’
Pasiteri Ndayizeye yavuze ko bihutiye gukemura ibibazo rusange, iby’abantu ku giti cyabo birekerwa izindi nzego.
Ati “Ibibazo byose by’abanyetorero ntibikemurwa na Biro Nyobozi. Hari ibyakemutse binyuze mu mirongo migari ibidufasha.’’
Komite y’Inzibacyuho iyobowe na Pasiteri Ndayizeye Isaïe, yungirijwe na Pasiteri Rutagarama Eugène; Umuyobozi Nshingwabikorwa, Pasiteri Budigiri Herman; Umuyobozi ushinzwe Umutungo, Imari n’Imishinga, Umuhoza Aurélie n’Umuyobozi ushinzwe Abakozi n’Ubutegetsi, Gatesi Vestine.
Yasabwe kuvugurura imiyoborere, amategeko, inzego z’imiyoborere n’inzego z’imirimo ndetse n’imikorere n’imikoranire muri ADEPR no gushyiraho uburyo buhamye kandi butanga umuti urambye wo kubaka itorero. Banasabwe gukoresha igenzura ry’imikorere, abakozi n’umutungo ngo rifashe muri ayo mavugurura no kwemeza no gushyira mu bikorwa amavugurura ya ADEPR.
Inkuru wasoma:
- Ishuri rya muzika, amategeko mashya no kuringaniza imishahara-Pst Ndayizeye ku cyerekezo gishya cya ADEPR
Ijambo rya mbere rya Pasiteri Ndayizeye Isaïe wahawe kuyobora ADEPR mu nzibacyuho
Abayobozi bashya bahawe kuyobora ADEPR mu nzibacyuho y’umwaka


text:
Bugesera: Bahembye Akagari kitwaye neza mu kubaka ‘Umudugudu utagira icyaha’
Ubukangurambaga bwo guharanira kugira Umudugudu utarangwamo icyaha bufite insanganyamatsiko igira iti ‘Umuryango utekanye kandi uteye imbere’ bukaba bugamije kurwanya no gukumira ibyaha bitandukanye.
Hashize amezi abiri ubwo bukangurambaga butangiye, bukaba buzamara amezi atandatu. Nk’uko byasobanuwe n’Umuhuzabikorwa wa DASSO mu Karere ka Bugesera, Bagambiki Donath, mu kureba abitwaye neza muri ubwo bukangurambaga byashingiwe ku mikorere y’irondo, ikayi y’abinjira, ingamba zashyizweho zo gukumira ihohoterwa n’ iterambere ry’umuryango.
Umuyobozi wa Polisi mu Karere ka Bugesera CIP Musabyimana Vincent, yavuze ko ashimira ubuyobozi bw’Akagari ka Kagenge kubera imikorere myiza, ari na yo yatumye bahembwa, ariko abasaba gukomeza gukorana imbaraga kugira ngo bashobore gukumira ibyaha, kuko n’abakora ibyaha bakoresha imbaraga. Aho bakeneye imbaraga ziruseho ngo na Polisi izajya ibafasha.
Muri urwo rwego rw’ubukangurambaga, ku rwego rw’Intara hahembwe Umurenge wabaye uwa mbere mu gukumira ibyaha muri buri Karere mu turere tugize Intara y’Iburasirazuba. Mu Bugesera hahembwe Umurenge wa Ruhuha.
Akarere ka Bugesera kahembye Akagari ka Kagenge, mu gihe Umurenge wa Mayange wo wahembye Umudugudu wa Murambi.
Umurenge wabaye uwa mbere wahembwe amafaranga ibihumbi 200 Frw, Akagari gahembwa ibihumbi 100Frw, mu gihe Umudugudu wahembwe ibihumbi 50Frw, hakiyongeraho n’ibyemezo by’ishimwe.
Urwiririza Seraphine, Umunyamabanga Nshingwabikorwa w’Akagari ka Kagenge, yavuze ko kuba bahembwe nk’Akagari kabaye aka mbere mu Bugesera, byabashimishije kuko bivuze ko ibyo bakora bigaragara, kandi bibongereye n’imbaraga zo gukomeza gukora cyane.
Umuyobozi w’Akarere ka Bugesera, Mutabazi Richard, yagize ati "Guhemba bigamije kwereka abakora neza ko tubibona. ‘Umudugudu utagira icyaha’ ni ukuntu twifuza kubaho, turi ahantu dutuye ntawuduhohotera, ntawudukurera ikibi..., Igihembo muhawe si kinini, ariko ni ikimenyetso, mukomereze aho, mukorere Abanyarwanda, murwanya ibyaha kuko ibyaha bidindiza iterambere.Turashimira ubuyobozi bw’Akagari ka Kagenge, ariko n’abaturage bakorana n’abo bayobozi.
Ibitekerezo ( 2 )
Nibyiza arko Iyo mushyiraho numurenge wakokagali
Burya se koko hari umudugudu utagira ICYAHA?Ndumva bidashoboka.Tuvuge ko batarwana cyangwa ntibasinde.Ariko nta birashoboka cyane ko harimo abasambana kandi bikorwa mu ibanga.Definition y’icyaha ntitangwa na police,ahubwo itangwa n’Imana yaturemye,binyuze kuli bibiliya.Urugero,gukunda iby’isi gusa ntushake Imana nabyo ni icyaha gikomeye kizabuza abantu benshi paradizo.Nicyo cyaha nyamukuru cyarimbuje abantu hafi ya bose bali batuye isi ku gihe cya Nowa.Harokotse abantu 8 gusa,muli millions nyinshi zali zituye isi.Nta mudugudu n’umwe udakora ibyaha.Never.


text:
CV yawe ni nziza nimugoroba uze kunsanga mu cyumba cyanjye cya hoteli tuganire ku by’ akazi: Niyo magambo boss yabwiraga uyu mukobwa/umugore wari ugiye kumusaba akazi
Ikibazo cya ruswa ishingiye ku gitsina mu itangwa ry’akazi ni kimwe mu byugarije Leta y’u Rwanda muri iki gihe kandi kiriyongera umunsi ku wundi kandi ubushakashatsi buheruka bw’umuryango mpuzamahanga urwanya ruswa n’akarengane ishami ryo mu Rwanda T.I Rwanda bwagaragaje ko yiganje mu nzego za Leta.
Imibare igaragaza ko 94.3% by’abakora muri Leta mu babajijwe n’uyu muryango bemeje ko iyi ruswa n’ibisa nayo bihari.
Iyi mvugo ntiyumvikanye bwa mbere mu Rwanda, ariko ntihakunze kugaragazwa impamvu nyamukuru zituma iyi ruswa isa n’iyahawe intebe zanashingirwaho hagenwa umurongo uhamye mu kuyirandura.
Mu isesengura cyakoze, ikinyamakuru UMURYANGO gisanga hari impamvu enye zikomeye zituma iyi ruswa ishinga imizi mu itangwa ry’akazi mu nzego za Leta no n’ahandi muri rusange.
Itegeko rigenga umurimo ntirirengera umuryango muri rusange
Amategeko agenga umurimo mu Rwanda arengera umukozi mu buryo bwo kumurinda akarengane yakorerwa n’umukoresha rigena umushahara,amasezerano y’akazi,amasaha yo gukora, ikiruhuko n’ibindi.
Nyamara usanga hari akazi ka Leta gasaba umukozi kuba kure y’umuryango we (abafite ingo) bigatuma amara igihe asa n’umusiribateri kandi yubatse.
Izi mpinduka mu muryango (Changement sociale)hari abadashobora kuzisanishaho bisaba ko kugirango bakomeze kubaho nk’abubatse umuryango bisaba n’impinduka mu mitekerereze (changement psyichologique) kandi amategeko iki ntakirebaho.
Ku rundi ruhande siko buri wese yakoroherwa no kwimukana n’uwo bashakanye mu gihe nawe ashobora kuba afite ahandi akora umuryango ukaba ucitsemo kabiri.
Twirengagije abashurashura by’ingeso, umuntu uba kure y’uwo bashakanye aramutse afite ububasha bwo gutanga akazi cyangwa kwirukana abakozi byakoroha kugwa mu cyaha cya ruswa ishingiye ku gitsina ngo abone uwaziba icyuho cy’uwo bashakanye.Umuryango T.I Rwanda ugaragaza ko iyi ruswa nko mu nzego z’ibanze ihagaze kuri 63.4%.
Imyigire n’uburere mu muryango nyarwanda
Muri iki gihe urubyiruko rurajwe ishinga no kwiga amashuri yaba abanza no kuminuza kandi ni byiza kuko igihugu gifite umubare munini w’abaturage bize kirushaho gutera imbere.
N’ubwo abatari bake bashyira imbaraga mu kwiga ariko siko bose bibahira kuko hari abatabasha gutsinda neza biturutse ku mpamvu zitandukanye zirimo nko kwiga ibitajyanye n’ubushobozi bw’umunyeshuri, kwigira mu mwuka(climat) udaha umunyeshuri amahirwe yo gutsinda n’izindi.
Ibi bituma bamwe mu banyeshuri cyane abakowa bitabaza iturufu y’igitsina ngo babashe kwimuka bityo bikiranure n’igitsure cy’ababohereje kwiga doreko umuryango T.I Rwanda iyishyira ku ijanisha rya 65.3% mu mashuri makuru na za kaminuza.
Mu gihe umunyeshuri azamutse muri ubu buryo nta bushobozi buhagije aba afite ku buryo yahatana n’abandi ku isoko ry’umurimo, bigatuma naho ashobora kwitabaza iturufu y’igitsina ngo abone akazi, ruswa ishingiye ku gitsina mu itangwa ry’ akazi ikazira aha.
Ikiguzi cy’uburezi kirenze ubushobozi bw’abaturage
Uwavuga ko kwiga muri iki gihe cyane kuminuza bitigonderwa na buri wese ntiyaba akabije.
Uretse amashuri abanza bigira Ubuntu nayo hamwe na hamwe, ikiguzi cy’uburezi mu mashuri yisumbuye na kaminuza kirahenze kuko iyo umunyeshuri atarihiwe na Leta, bimusaba kwikokora ubwe cyangwa agakokora umuryango ibyakawutunze cyangwa ibyakamubereye igishoro cy’ahazaza.
Igikomeye kurushaho ni uko kugaruza ibyashowe igihe umunyeshuri arangije kwiga nabyo bisa n’ibigoye mu gihe umunyeshuri atabonye akazi kamwinjiriza amafaranga.
Ibi rero bituma umunyeshuri wize muri ubu buzima ntacyo atakora(harimo no kuba yatanga ruswa ishingiye ku gitsina) ngo abone aho akura amikoro yamwubakira ahazaza.
Ubuzima buhenze kuri bamwe
Amateka u Rwanda rwanyuzemo atuma hari bamwe bafashe inshingano imburagihe bakamenyera kwirwanaho ubwabo kuko nta wundi bareba.
Izi inshingano ziyongera ku kiguzi cy’iby’ibanze mu buzima gihanitse muri iki gihe mu Rwanda ushingiye ku biciro ku masoko, ubukode n’ibindi nkenerwa by’ibanze mu buzima.
Kubasha nibura kubaho ubuzima buri hamwe bisaba kugira isoko y’ubushobozi idahindagurika kandi ahanini ni akazi.
Ibi bituma bamwe bakora ibishoboka byose ngo bakabone yemwe n’abagafite bakaba bakora ibishoboka byose ngo bakarambeho nibinarimba babone n’indi ndonke yakunganira.
Urugero nk’umukobwa ukora mu kabari gasanzwe ashobora guhembwa mu mujyi wa Kigali amafaranga ari hagati y’ibihumbi 10 na 25 by’amanyarwanda,agomba gukodesha, akabona ifunguro, amatike, imyamaro n’ibindi bituma abaho umunsi ku wundi.
Niba nta kazi afite ntiyabona ibi byose bigatuma akora ibishoboka byose(birimo na ruswa ishingiye ku gitsina) ngo atagatakaza, cyangwa yanagatakaza agashaka akandi byihuse mu buryo bwose.
Ubuzima buhenze ntibugarukira ku bakora akazi katari aka Leta kuko muribo hari abafite umushahara udahaza iby’ibanze bisanga muri iri hurizo bigatuma ntacyo batakora ngo bagahamane cyangwa babone inyongera, hamwe mu haturuka ruswa ishingiye ku gitsina igambiriye gutoneshwa no guhabwa inyongera mu kazi.
Ku rundi ruhande kandi bamwe hari umuco ko leta ari umubyeyi bityo ko nta bundi buzima hanze yo gukorera Leta wiyubatse muri bamwe,ibituma n’ababashije kwiga amaso bayahanga ibigo bya Leta.
Ingero ni umubare w’abashaka akazi hamwe na hamwe usanga ukubye inshuro amagana imyanya iri ku isoko.
Urugamba nk’uru hari abahitamo kururwana bakoreshejwe intwaro zose n’igitsina kirimo kuko nta handi baba babona imibereho bityo ruswa ishingiye ku gitsina ikaba yazamo.Ngibi ibishobora gusobanura impamvu 94.3% by’abakora muri Leta babajijwe n’umuryango T.I Rwanda bemeza ko batswe ruswa ishingiye ku gitsina cyangwa izindi nshimishamubri.
Igitsina kiragenda kiba nk’igicuruzwa mu isi ya none
Iterambere rirazamuka mu isi umunsi ku wundi bigatuma igitsina kigenda gitakaza inshingano y’ibanze cyahoranye yo kororoka no kwagura umuryango.
Muri iyi minsi kirakoreshwa mu kwamamaza nk’aho usanga cyane ab’igitsinagore bagaragazwa bimwe mu bice by’ibanga kugirango bamamaze ibicuruzwa birimo nk’imyambaro y’imbere, kureshya abakiriya muri serivise runaka n’ibindi.
Ibi bibyara inyungu haba ku bamamaza n’abakoreshwa mu kwamamaza ku buryo hari ababigize umwuga.
Ukwinjira kw’igitsina mu bucuruzi gutuma gihinduka buhoro buhoro nk’igicuruzwa kikanagana ku guhinduka iturufu yifashishwa na bamwe mu guciririkanya(monaie de marchandage).
Birashoboka rero ko hari abo uyu muco wacengeye bashyira igitsina mu bishobora kubongerera amahirwe yo kugera ku kintu runaka cyababyara inyungu irambye nko mu kazi.
Ku rundi ruhande hari n’abakibonamo inyungu(ishimishamubiri) bityo bakaba bagishyira biteruye mu byo bagenderaho batanga akazi cyangwa indonke runaka bishingikirije “ngira nkugire”(win win situation).
Kwimika ruswa ishingiye ku gitsina ni uguha intebe ubusambanyi
Ruswa ishingiye ku gitsina itangwa mu buryo bw’ ubusambanyi cyangwa ubushoreke mu gihe uyitanze akabona akazi ashobora kubigira umuco ngo agasigasire bityo agahinduka inshoreke niba uwayakiriye yubatse cyangwa indaya niba atubatse.
Amategeko mbonezamubano mu Rwanda agena ubushoreke nk’imwe mu mpamvu zisabirwa gatanya mu bashakanye.
Uretse ingaruka mu muryango ruswa ishingiye ku gitsina inahombya igihugu kuko niba umubare munini w’ababona akazi batanga ruswa ishingiye ku gitsina, byaba bivuze ko mu bakora mu kigo runaka harimo n’abadafite ubushobozi bwo gukora akazi “batsindiye” bityo kakadindira.
Iyi ruswa kandi yimika akarengane kuko ubikwiye avutswa amahirwe yo kubona akazi ndetse byanarimba uwayitanze akibanira n’ ihohoterwa rishingiye ku gitsina niba yayitanze bya mbuze uko ngira.
Biragoye guca burundu ruswa ishingiye ku gitsina!
Gutahura ruswa ishingiye ku gitsina biragoye biturutse ku miterere y’iki cyaha kuko uwahemukiwe (victim) aba umufatanyacyaha icyarimwe,ndetse hakaba n’ubwo itangwa mu marangamutima bityo ntihaboneke uhemukiye cyangwa uhemukiwe,ibimenyetso cyangwa ibirego bikazimira bityo.
Urugero rwa hafi ni mu bakoreweho ubushakashatsi n’umuryango T. I Rwanda humvikanamo ubuhamya bw’uko yeze nyamara nta rugero na rumwe uyu muryango wakuyemo rwagezwa mu butabera.
N’ubwo bimeze bitya ariko hari ibishobora gukorwa bishobora kugabanya iyi ruswa hashingiwe ku ngingo zavuze hejuru.
Imbaraga zagashyizwe mu kongera umucyo mu itangwa ry’akazi hashyirwaho uburyo bwo gukurikirana itangwa ry’akazi mu buryo butajenjetse mu gihe ingamba zo kubigenzura zisanzweho ariko iyi ruswa igakomeza kumvikana.
Amategeko ahana icyaha cya ruswa agenda avugururwa ariko agendanye no kubona ibimenyetso akwiye gushyirwamo imbaraga kurushaho, byanaba ngombwa hagashyirwaho ashobora kurengera uwatanze amakuru kuri ruswa ishingiye ku gitsina, mu gihe yayatanga bikamuviramo kuvutswa amahirwe mu kazi.
Leta kandi ikwiye korohereza umuturage kubona iby’ibanze akenera mu buzima bityo ntiyisange mu ihurizo ryo guhiga akazi mu buryo bwose.
Ingero z’intambwe ishobora gukomeza guterwa ni nk’iyo gushyiraho amaguriro ahendutse ku baturage benshi cyangwa kubona aho gutura haciriritse bityo umubare munini byibura ukabasha kubaho ubuzima buhwanye n’amikoro ufite.
Abaturage nabo kandi bakwiye gukangurirwa kwivanamo umuco guhanga amaso Leta bityo bakiga kwihangira imirimo bityo umubare w’ababyiganira gukorera Leta ukagabanuka na ruswa ishingiye ku gitsina yahatangwaga ikadohoka.
Imyumvire igaragaza igitsina nk’igicururzwa nayo ikwiye kwamaganwa binyuze mu bukangurambaga ku byiciro byose by’abanyarwanda bityo bamwe bagaca ukubiri no kukibona n’icyankwifashishwa mu iciririkanya(monaie de marchandage)
Ishusho yakoreshejwe yakuwe kuri New Times Rwanda


text:
Taliki 13 Ukwakira buri mwaka ni Umunsi Mpuzamahanga wo Kugabanya Ingaruka ziterwa n'ibiza, ni umunsi washyizweho n'Inteko Rusange y'Umuryango w'Abibumbye mu 1989, mu gukangurira abatuye isi kugabanya ingaruka z'ibiza, abaturage n'ibihugu byabo bakongera ubudahangarwa ku biza bibugarije.
MINEMA hamwe n'abafatanyabikorwa yateguye ibikorwa bitandukanye n'ubukangurambaga mu gihugu buzibanda ku nsanganyamatsiko igira iti “Kongera ubufatanye mu kugabanya iyugarizwa ry'ibiza n'ibihombo biduteza”.
Umuyobozi ushinzwe ubutabazi muri MINEMA, Habinshuti Philippe, yatangarije Kigali Today ko mu gihe cy'umuhindo hagwa imvura ivanze n'umuyaga mwinshi igatwara ibisenge by'inzu n'iby'amashuri, abaturage n'inzego zitandukanye bagashishikarizwa kuzirika neza ibisenge no gufata ingamba zo kwirinda ibiza muri rusange.
Agira ati "Ibikorwa bya mbere ni ugufasha abahuye n'ibiza ariko tukabafasha guhangana n'ibindi biza bishobora kuza. Twateguye ibikorwa byo kongera ubudahangarwa tureba aho duhura n'ibiza cyane nko mu miturire, hari imiryango tuzafasha mu kuzirika ibisenge mu Turere twa Nyaruguru, Gatsibo na Bugesera ariko duhamagarira n'abandi kongera ubudahangarwa butuma batugarizwa n'ibiza."
Habinshuti avuga ko u Rwanda ruri mu Karere kibasirwa n'ibiza by'imvura bitewe n'imiterere ngo abantu bagomba kugenzura aho bubaka ndetse bakibanda gukomeza inyubako birinda ko zitwarwa n'umuyaga.
-
- Umuyobozi ushinzwe ubutabazi muri MINEMA, Habinshuti Philippe
Akomeza avuga ko niba umuntu agenda mu muhanda akabanza kureba ko imodoka itamugonga, yagombye no kugenzura aho agiye kubaka, yaba agiye kugenda mu gihe cy'inkuba akirinda ko zamukubita cyangwa yaba agenda ahari imyuzure akirinda ko amazi yamutwara.
Habinshuti ibi abigarukaho mu gihe mu Rwanda kuva muri Mutarama 2021 abantu babarirwa muri 90 bamaze guhitanwa n'ibiza kandi hari benshi byakomerekeje ndetse byangiza amazu n'imyaka y'abaturage.
Icyakora avuga ko hashingiwe ku mibare, uyu mwaka ibyangijwe n'ibiza ni bikeya ugereranyije n'uwa 2020.
source : https://ift.tt/3vaKg1a


text:
Inkuru yababaje abakristo benshi ku Isi ni urupfu rw'umupasiteri witwa David Yonggi Cho washinze Itorero Yoido Full Gospel Church rifite abakristo benshi ku Isi witabye Imana ku myaka 85. Yabonye izuba tariki 14 Gashyantare 1936, yitaba Imana tariki 14 Nzeri 2021.
Kuri uyu wa Kabiri tariki 14 Nzeri, ni bwo uyu mupasiteri yitabye Imana afite imyaka 85 y'amavuko. Urupfu rwe rwashavuje abakristo benshi ku migabane itandukanye harimo na Afrika. Pastor David Yonggi Cho ni umwe mu bashinze itorero Yoido Full Gospel Church ari naryo rinini ku isi dore ko rifite abakristo barenga ibihumbi 830. Iri torero rifite icyicaro i Seoul muri Koreya y'Epfo.
Ikinyamakuru The Korea Herald cyatangaje ko Pastor Yonggi Cho, wasezeye mu kuyobora iri torero mu 2008, yapfuye saa moya n'iminota 13 mu gitondo cyo kuri uyu wa Kabiri mu bitaro bya Seoul. Uyu mu Pasiteri wari ukunzwe na benshi ku Isi, yavurwaga indwara yo kuva amaraso mu bwonko kuva muri Nyakanga 2020.
Pastor David Yonggi yari akunzwe na benshi cyane cyane muri Koreya y'Epfo
Iri torero yashinze ryatangarije ibiro ntaramakuru by'Abanyamerika riti: "Yagejeje ubutumwa bwiza bw'amizero ku Banyakoreya baguye mu byihebe nyuma y'intambara ya Koreya. Yagize uruhare runini mu kuzamura itorero rya Koreya, cyane cyane guteza imbere Itorero rya Yoido Full Gospel nk'itorero rinini ku isi."
Billy Wilson, Perezida wa Kaminuza ya Oral Roberts muri Oklahoma, yise nyakwigendera Cho “umwe mu bayobozi bakomeye b'umutwe uhabwa imbaraga n'Umwuka Wera.” Mu magambo ye Wilson yagize ati: "Mbabajwe no kumva urupfu rwa Dr. David Yonggi Cho, umwe mu bayobozi bakomeye b'umutwe uhabwa imbaraga n'Umwuka Wera. Ivugabutumwa yakoze n'inyandiko byahaye umugisha miliyoni. Umurage n'ingaruka za Dr. Cho bizakomeza mu bisekuru byinshi."
Pastor Cho washinze itorero rifite abakristo benshi ku Isi yitabye Imana ku myaka 85
Apotre Gitwaza wahuye na Pastor Cho mu 2005 yashavujwe cyane n'urupfu rwe


text:
Imana iravuga iti” Habeho isanzure hagati y’amazi, rigabanye amazi n’andi mazi” Isezerano ry’Imana kubyo yaremye ! Ibyo yategetse byabaye bityo!
Murabizi neza ko Imana ikomeye kandi ishoboye byose! Buri kiremwa muntu cyubaha Imana kandi kikayubahana ubugwa neza! Imana irema mu itangiriro 1:9 kimwe no mu yindi miringo, Imana yarategetse biraba.Iyi nkuru igusigire isomo mu buzima wumve ko Imana ishoboye byose.Dufite amasezerano yayo kandi agomba gusohora kuko iyo ivuze biraba.
Imana irema isi n’ijuru n’ibirimo byose, yabitangiriye ku isi n’ijuru.Isi ntashusho yagiraga, iriho ubusa busa, umwijima wari hejuru y’imuhengeri, maze Umwuka w’Imana wagendagendaga hejuru y’amazi n’uko Imana iravuga iti” Habeho umucyo, umucyo ubaho,… ikomeza irema n’ibindi.Iyo niyo si dutuye bamwe baradamaraye nyamara abandi barakataje bazi neza ko inzira y’Imana ari ndende cyane.
Muri iyi nkuru twifuje kubagezaho uyu munsi, twayitangiye twibanda ku iremwa ry’isi n’ijuru biboneka mu gitabo cya Itangiriro 9, ariko turagaruka ku buzima bw’umukene witwaga Alpha wari ufite abana 9 ari umukene cyane ariko ijambo ry’Imana rikamuvugiramo rikamuha ikizere cyamugejeje ku butsinzi twese duharanira muri ubu buzima.
Alpha yarasengaga cyane ndetse cyane , yari afite umugore witwaga Hanani bafitanye abana icyend(9).Bari babanye neza ariko mu buzima bubi buruhije kugeza ubwo uyu mugabo yahisemo guhunga urugo akagenda kugira ngo umugorewe n’abana be batazajya bakomeza kwicwa n’inzira abareba.Umunsi umwe ari ku munsi ubanziriza icyumweru, ajya mu cyumba cye umugore asohotse, yipfuka mu maso, apfukama hasi arasenga, aterura isengesho ryari ryuzuye amarira n’agahinda, ararira ndetse ararira cyane ariko aririra Imana, ayitura n’agahinda kenshi yari afite mu mutima we.Yateruye isengesho rye agira ati
“Mana yanjye, ndakuzi neza , ndabizi urankunda kuko nakubonye inshuro irenze imwe mu buzima bwanjye.Mana cyagihe narindi uwo gupfa ariko warantabaye ndetse unsezeranya n’umuryango kandi warawumpaye, warakoze Mana.Nukuri ntago ndihano ndira gutya kubera ko nshaka kugutura amarira yanjye gusa ndashaka no ku kwereka ibimbabaje, nukuri umutima wanjye wuzuye ukubabara, ndabaye ndetse nuzuye ukwiheba kandi wowe urabizi ko umenya ibyo twibwira.
Mana narakoze cyane kugira ngo umuryango wanjye uzabeho neza, narakoze kugira ngo nzabeho nishimye n’abo wandagije ariko muri aka kanya ngiye kugenda ahari simpagije wo kwigira, ngiye kwiruka mpunge abo wampaye kwitaho kuko ntashaka ko bandavurira mu maso yanjye.Umwana wanjye ararira akarira ahamagara papa kandi Mana nawe urabiziko aho nagerageje gukora hose imipaka yanjye satani agenda ayifunga mfasha kumunesha mutsinze mu izina rya Yesu.
Ndakwinginze ndwanirira cyangwa umpe igisubizo cy’iteka ku buzima bwanjye.Amarira yuzuye mu maso hanjye ariko nziko uri kunyumva. Urakoze kumva iby’agahinda kanjye Mana, urakoze ko unyumvise, mbisabye nizeye mu izina rya Yesu Amen”.
Uyu mugabo amaze gusenga iri sengesho rye yagiye kuryama afite gahunda y’uko buracya yatorotse maze umuryango we ukabyuka utongera kumubona.Mu ijoro hagati Imana iramubonekera n’uko yumva amagambo amusomera mu gitabo cya Luka 15: 11, amagambo y’umwana w’umuhererezi wasabye umutungo we umwana yarangiza akajya kuwusayishamo ibitagira umumaro.Uyu mugabo yatekereje ko ahari ari we bari kubwira maze abira Imana ko ikwiriye gusohoza isezerano ryabo ikagaburira umuryango we.
Ahari nawe uri kwibaza aho byavuye ngo abashe kubona ibihaza umuryango we, ariko uyu mugabo, yaragiye aricara ategereza ko isaha zigera ngo abana bose baze hamwe na mama wabo, abona isaha zirashize burije ntawe umusabye ngo abahe.Umubyeyi yagiye kubona abona abana n’umubyeyi basohokanye akanyamuneza baramubaza bati” Papa burya uraha?, ngwino urye Papa, ngwino nawe ufate amafunguro yawe”.
Imana isubiza ku isaha yayo kandi Imana isubiza ku munota wayo.Uyu mugabo yarasubijwe kandi asubizwa neza.Gumana na Isezerano.com iyi nkuru tuzayikomeza ubasha kumenya neza aho amashimwe y’uyu mugabo yaturutse.
Ijambo ry’Imana rirasohora, iyo ivuze ngo bibe biraba.Mu buzima bwawe iga gutegereza isaha y’Imana kandi wige kwakira ibyuhawe muriyo saha y’Imana.
Twandika iyi nkuru twifashishije igitabo cy’ijambo ry’Imana Bibiliya Yera mu gitabo cy’itangiriro no muri Luka.
Umunyamakuru w’Isezerano.com , kuva mu 2020 . Yize Itangazamakuru n’itumanaho (Journalism and Communication ) muri Institut Catholique de Kabgayi .
Amaze imyaka 2 , mu mwuga w’itangazamakuru .


text:
Umunyamakuru « Judi Rever » ufite ubwenegihugu bwa Canada ubu afatwa nk’intwari kuko yemeye guhara ubuzima bwe maze yandika igitabo kirimo ubushakashatsi bwerekana uruhare rukomeye « FPR-Inkotanyi » yagize muri jenoside yo mu Rwanda yabaye mu mwaka w’1994.
Uyu munyamakuru yashyizweho iterabwoba rikomeye na leta ya Kigali kugirango adasohora icyo gitabo ariko ntibyamuciye intege kuko yiyemeje gusohora icyo gitabo mu rurimi rw’icyongereza, nyuma akaba yaraje gushyira icyo gitabo mu rurimi rw’igiholandi, nubwo abambari b’ingoma y’abicanyi b’i Kigali bari bahagurukiye kukiburizamo. Madame Judi Rever amaze gusohora icyo gitabo kigaragaza amahano akomeye y’ubwicanyi Paul Kagame na FPR-Inkotanyi bakoze kuva mu mwaka w’1990, abaturage bavuga ururimi rw’icyongereza n’igiholandi bahise bashyira Kagame na FPR-Inkotanyi ku rutonde rw’abantu bateguye kandi bagashyira mu bikorwa jenoside yabaye mu Rwanda !
Madame « Judi Rever » yashatse gusohora icyo gitabo mu rurimi rw’igifaransa ariko leta ya Kagame ihagurukana imbaraga zikomeye maze ibuza amacapiro yose yashakaga gusohora icyo gitabo mu gifaransa kutabikora ! Kagame n’inkotanyi bavuga ko icyo gitabo cya Judi Rever kivuga ko mu Rwanda habaye jenoside ebyiri bityo ngo icyo gitabo kikaba gipfobya jenoside yakorewe abatutsi ndetse kigasebya na Kagame wiyise umucunguzi wabo kandi ahubwo yarabagize ikiraro cyo gufata no kugundira ubutegetsi burundu, abacitse kuri iryo cumu ubu akaba abageze kure abica buhoro buhoro !
Madame Judi Rever yakomeje guhatana kugirango igitabo cye gisohoke mu rurimi rw’igifaransa cyane ko urwo rurimi ruvugwa mu bihugu byinshi bw’Afurika (ibihugu 33 kuri 54 bigize Afurika bikoresha ururimi rw’igifaransa). Icapiro rya « Maxi Milo » rikaba ryaremeye gucapa icyo gitabo kikaba kizasohoka ku italiki ya 27/08/2020 ariko mbere y’uko icyo gitabo kijya ku isoko , uyu munsi taliki ya 16/08/2020 abantu bashobora kukigura kuri interineti ku isoko ry’ Amazon.
Madame Judi Rever akaba yarahaye icyo gitabo izina ry’igifaransa ryitwa « Eloge du Sang », tugenekereje mu kinyarwanda rikaba risobanura « Ibigwi byo kumena amaraso ». Iki gitabo gisohotse mu gihe Madame Espérance MUKASHEMA wacitse ku icumu kandi umwana we SHEJA akaba yarishwe na FPR mu gihe yicaga abihaye Imana i Gakurazo, yari amaze gushyira kuri interineti inyandiko ihamagarira abanyarwanda n’abandi bantu bose bakunda ukuri gushyigikira ko iki gitabo cya Judi Rever cyanditse mu rurimi rw’igifaransa gishyirwa ku isoko (Soutien au projet de faire sortir le livre de Judi Rever en français) !
Kubera ubwoba no « kuburana urwa ndanze », agatsiko nk’inkotanyi kagaragiye Kagame nako kari kashyize kuri interineti inyandiko ihamagarira abakunzi bako kwamagana ko icyo gitabo cya Judi Rever kiri mu rurimi rw’igifaransa gishyirwa ku isoko ! Ibinyamakuru bimwe byo mu Bufaransa byahawe amafaranga n’abicanyi b’i Kigali bikaba byari byatangiye kwamamaza inyandiko y’agatsiko ka Kagame byamagana isohorwa ry’icyo gitabo, none amaherezo kirasohotse !
Ntabwo ushobora gupfukirana ukuri ubuzima bwose ngo bizakunde , amaherezo ukuri kujya ahagragara ! Abanyarwanda bakomere ku rugamba rwo guharanira impinduka ya demokarasi kandi amaherezo Icyiza kizatsinda ikibi.
Veritasinfo


text:
Biragoye cyane kubona ubusobanuro cyangwa igisubizo cy’iki kibazo kuko urukundo rusobanurwa muburyo bwinshi kubantu batandukanye. Nyamara n’ubwo bimeze bityo, hari ibintu byinshi wakwifashisha mukumenya urukundo nya rukundo.(Unconditional love).
Abantu benshi uzumva bavuga ko bakunda cyangwa bakundwa nyamara atari ukuri ahubwo baritiranyije urukundo. Gusa mbere y’uko tureba icyo "urukundo nyakuri" ari cyo, reka tubanze turebe icyo rutari cyo.
Ibi ni bimwe mubimenyetso bikunze kugaragara hagati y’abakundana nyamara ibi ntabwo ari urukundo.
1. Ubwoba mu rukundo
2.Kwiharira umuntu
3.Kuba hari icyo witeguye gukura kuwo ukunda
4.Lust(kugira strong feeling zijyanye na sexual desire)
5.Possessiveness(gushaka kwikubira no kwiharira ugukunda ugasa nk’aho umugize umuretwa wawe...)
Ibi byose tubonye hejuru ntabwo ari urukundo.
Urukundo rero ni iki?
Urukundo nyakuri ni urutagira condition(unconditional love) izindi zose ntabwo ari inkundo.
Ubundi niba ukunda umuntu ugomba kumukundira uwo ariwe, uwo yari we mbere y’uko umumenya (kubakundana bakuze) ndetse ukamukundira uwo azaba we mugihe kizaza.
Birazwi ko abantu bahinduka mu kanya gato, ntabwo rero urukundo nyarukundo ruhindurwa n’ibihe.
Urugero rwihuse natanga ni ku babyeyi. Ababyeyi bose bavuga ko bakunda abana babo cyane!!! Ariko niba ubyaye umwana agakura bwacya agatwara inda ukamwirukana ntaho kujya afite, ukamuca...
Birumvikana ko uba utamukundaga mbere hose ahubwo hari impamvu yatumaga uvuga ko umukunda! Bityo imwe muri izo mpamvu iba ihavuye bigatuma wumva utakimukunze.
Tuzakomeza kugice cyakabiri turebere hamwe uburyo wamenya niba koko mu buzima warigeze ukunda cyangwa ukundwa urukundo nyarwo. Tuzareba kandi n’izindi ngero nyinshi wakwifashisha mu kumenya niba koko ukubwira ko agukunda niba agukunda cyangwa hari indi mpamvu agukundira.
Ikibabaje rero ni uko benshi muri twe tubaho tukarinda tugera ku iherezo tutarigeze dukunda cyangwa dukundwa bya nyabyo.


text:
Muhanga: Imiryango 100 yo muri Rongi igiye gutuzwa neza
Yanditswe na SEZIBERA ANSELME
Ubuyobozi bw’Akarere ka Muhanga mu Ntara y’Amajyepfo buratangaza ko bwiteguye gutuza neza imiryango 100 y’abatishoboye ibarizwa mu murenge wa Rongi igashyirwa mu mudugudu w’ikitegererezo ahitwa Horezo kandi ujyanye n’igihe.
Umuyobozi w’ako karere Uwamariya Beatrice avuga ko imiryango izatuzwa muri uwo mudugudu ahanini ari ibarizwa mu kiciro cya mbere cy’ubudehe, hakabamo imfubyi n’abandi batishoboye.
Agira ati “Tugiye gutuza iyo miryango 100 igaragara ko itishoboye kurusha iyindi. Ubu tugiye kuyituza mu mudugudu mwiza urimo ibikorwa remezo nk’amashuri yaba ay’inshuke, abanza n’akiciro cy’imyaka 9 na 12, ukabamo ivuriro, umuriro w’amashanyarazi n’amazi”.
Uwamariya atangaza ko mbere yo guhitamo abazatuzwa muri uwo mudugudu w’ikitegererezo babanje kwita ku bintu by’ingenzi abatuye mu Mujyi bakenera umunsi ku munsi.
Uwamariya ati “Iyi miryango yari ituye mu manegeka, abarwayi n’abana babo bambukaga uruzi rwa Nyabarongo bajya kwivuza no kwiga kandi byari bibangamiye umutekano w’abaturage”.
Bimwe mu byatangajwe biranga imiterere y’uwo mudugudu, ni uko inzu imwe igiye guturwamo n’imiryango ine, buri nzu irimo ibyumba bitatu, uruganiriro, ubwogero, ibikoni ndetse na biyogazi. Muri uwo mudugudu harimo imihanda, amashuri, amashanyarazi, amazi, ibiti by’imbuto, inzu mberabyombi n’ahantu abahatuye bidagadurira.
Usibye kubakira iyo miryango itishoboye, Uwamariya avuga ko urangwamo n’ibiraro by’amatungo maremare n’amagufi babubakiye kandi bikaba bigeze ahashimishije.
Nubwo ariko iyi miryango igiye gukemurirwa ibibazo yahuraga nabyo by’amacumbi n’ibikorwa remezo, abatabarizwa muri icyo kiciro kizatoranywa kuyaturamo gisanga ibyo bikorwa byarababereye inyungu mu buzima bahura nabwo bwa buri munsi.
Ndayambaje John yatangarije Imvaho Nshya ko abaturage babonye akazi mu iyubakwa ry’ayo mazu ndetse no mu ikorwa ry’imihanda iri muri uwo mudugudu bakabasha kubona amafaranga yo kurihira abanyeshuri no kubatangira mituwele.
Kalisa Jean Marie na we avuga ko amafaranga yavanye mu gutunganya uwo mudugudu yatumye abasha kwigurira amatungo maremare n’amagufi ku buryo abasha kubona ifumbire yo gukoresha mu buhinzi bwe.
Nyiraminani Prudence we avuga ko kuba uwo mudugudu uzashyirwamo amashuri n’amavuriro bigiye kugabanya ingendo bakoraga bakenera serivisi mu buzima.
Mu gukomeza gutuza abantu neza muri aka karere ka Muhanga karateganya kongera kubakira indi miryango isaga 700 yagaragayeho gutura mu manegeka.


text:
Nimwiyimbire, Bafarizayi, mwe mutanga igice cya cumi cy’isogi, n’icy’imbwija, n’icy’izindi mboga zose, ariko mukirengagiza ubutabera n’urukundo rw’Imana. Ngibyo ibyo mwagombaga gutunganya mutirengagije n’ibindi! Nimwiyimbire, Bafarizayi, mwe mukunda intebe za mbere mu masengero, no kuramukirizwa ku karubanda. Nimwiyimbire, mwe mumeze nk’imva zitagira ikiziranga; bakazinyura hejuru, batabizi.»
Nuko umwe mu bigishamategeko abwira Yezu ati «Mwigisha, iyo uvuga utyo, natwe uba udutuka.» We rero aramusubiza ati «Nimwiyimbire namwe, bigishamategeko, kuko mukorera abantu imitwaro iremereye, ariko mwe ntimukoze n’urutoki rwanyu kuri iyo mitwaro!